text:
 IL-KUMMISSJONI EWROPEA
 Brussell, 17.6.2016
 COM(2016) 401 final
 2016/0187(COD)
 Proposta għal
 REGOLAMENT TAL-PARLAMENT EWROPEW U TAL-KUNSILL
 li jistabbilixxi l-miżuri ta' ġestjoni, ta' konservazzjoni u ta' kontroll li japplikaw fiż-Żona tal-Konvenzjoni tal-Kummissjoni Internazzjonali għall-Konservazzjoni tat-Tonn tal-Atlantiku (ICCAT) u li jemenda r-Regolamenti tal-Kunsill (KE) Nru 1936/2001, (KE) Nru 1984/2003 u (KE) Nru 520/2007
 MEMORANDUM TA’ SPJEGAZZJONI
 1.
 IL-KUNTEST TAL-PROPOSTA
 •
 Ir-raġunijiet u l-għanijiet tal-proposta
 L-għan tal-proposta huwa li l-miżuri tal-konservazzjoni, tal-kontroll u tal-infurzar adottati mill-Kummissjoni Internazzjonali għall-Konservazzjoni tat-Tonn tal-Atlantiku (ICCAT), li l-Unjoni Ewropea hija Parti Kontraenti tagħha, jiġu trasposti fil-liġi tal-UE. L-ICCAT hija l-Organizzazzjoni Reġjonali tal-Ġestjoni tas-Sajd responsabbli mill-ġestjoni tal-ispeċijiet elenkati mill-ICCAT fl-Oċean Atlantiku u fl-ibħra ta' madwaru. Kull sena l-ICCAT tadotta miżuri ta' konservazzjoni, ta' kontroll u ta' infurzar ġodda. Din il-proposta għal traspożizzjoni hija marbuta mal-miżuri adottati mill-ICCAT sa mill-2008, bl-eċċezzjoni tal-pjan ta' rkupru tat-tonn fil-Lvant tal-Atlantiku u fil-Mediterran, li hu soġġett għal-proċess ta' traspożizzjoni separat.
 L-ICCAT hija awtorizzata li tadotta deċiżjonijiet obbligatorji ("rakkomandazzjonijiet") għall-konservazzjoni u l-ġestjoni taż-żoni tas-sajd fil-kompetenza tagħha. Dawn l-atti huma essenzjalment indirizzati lill-Partijiet Kontraenti tal-ICCAT, iżda jistgħu jinkludu wkoll obbligi għall-operaturi (eż. il-kaptani tal-bastimenti). Ir-rakkomandazzjonijiet tal-ICCAT jidħlu fis-seħħ sitt xhur wara li jiġu adottati u huma vinkolanti għall-Partijiet Kontraenti, u fil-każ tal-UE għandhom jiddaħħlu fil-liġi Ewropea safejn dawn ma jkunux diġà koperti mil-leġiżlazzjoni tal-UE.
 •
 Il-konsistenza mad-dispożizzjonijiet eżistenti f'dan il-qasam ta’ politika
 L-aħħar traspożizzjoni tar-rakkomandazzjonijiet tal-ICCAT għall-konservazzjoni u l-infurzar saret permezz tal-atti legali li ġejjin: Ir-Regolament Tal-Kunsill (KEE) Nru 1936/2001 tas-27 ta' Settembru 2001 li jistabbilixxi miżuri ta' kontroll applikabbli għas-sajd għal ċerti stokkijiet ta' ħut li jpassi ħafna
 1
 ; Ir-Regolament tal-Kunsill (KE) Nru 520/2007 tas-7 ta' Mejju 2007 li jistabbilixxi ċerti miżuri tekniċi għall-konservazzjoni ta' ċerti ħażniet ta' speċijiet li jpassu ħafna u li jħassar ir-Regolament (KE) Nru 973/2001, u r-Regolament tal-Kunsill (KE) Nru 302/2009 li jistabbilixxi pjan multiannwali għall-irkupru tat-tonn fil-Lvant tal-Atlantiku u fil-Mediterran
 2
 .
 Ir-rakkomandazzjonijiet tal-ICCAT li ġew adottati wara l-2008 jdaħħlu l-emendi ta' diversi rakkomandazzjonijiet li kienu adottati qabel u jistabbilixxu għadd kbir ta' dispożizzjonijiet ġodda. Barra minn hekk, il-leġiżlazzjoni tal-UE rilevanti evolviet b'mod sostanzjali mill-aħħar traspożizzjoni bl-adozzjoni tar-Regolament tal-Kunsill (KE) Nru 1224/2009 li jistabbilixxi sistema Konunitarja ta' kontroll għall-iżgurar tal-konformità mar-regoli tal-Politika Komuni tas-Sajd, tar-Regolament tal-Kunsill (KE) Nru 1005/2008 li jistabbilixxi sistema Komunitarja sabiex tipprevjeni, tiskoraġġixxi u telimina s-sajd illegali, mhux irrappurtat u mhux irregolat, u tar-Regolament (UE) Nru 1380/2013 tal-Parlament Ewropew u tal-Kunsill dwar il-Politika Komuni tas-Sajd. Għall-fini ta' ċarezza, se jitħassru partijiet mir-Regolament tal-Kunsill (KE) Nru 1936/2001 u tar-Regolament tal-Kunsill (KE) Nru 520/2007, imsemmijin hawn fuq, biex jitqiesu d-diversi tibdiliet li ġew adottati mill-2008 'l hawn.
 L-opportunitajiet tas-sajd tal-UE deċiżi mill-ICCAT mhumiex se jkunu koperti minn din il-proposta minħabba l-Artikolu 43(3) tat-Trattat dwar il-Funzjonament tal-Unjoni Ewropea (TFUE), li jipprevedi li l-adozzjoni ta' miżuri li jiffissaw prezzijiet, imposti, għajnuna u limitazzjonijiet kwantitattivi u dawk li jiffissaw l-allokazzjonijiet tal-opportunitajiet tas-sajd hija prerogattiva tal-Kunsill.
 •
 Konsistenza ma' politiki oħra tal-Unjoni
 Ma japplikax.
 2.
 IL-BAŻI ĠURIDIKA, IS-SUSSIDJARJETÀ U L-PROPORZJONALITÀ
 •
 Il-bażi ġuridika
 Din il-proposta hija bbażata fuq l-Artikolu 43(2) tat-TFUE, billi dan jistabbilixxi d-dispożizzjonijiet meħtieġa biex jiġu segwiti l-għanijiet tal-Politika Komuni tas-Sajd.
 •
 Is-sussidjarjetà (għall-kompetenza mhux esklużiva)
 Il-prinċipju tas-sussidjarjetà ma japplikax f'dan il-kuntest, billi l-proposta hija marbuta mal-utilizzazzjoni, mal-ġestjoni u mal-konservazzjoni sostenibbli tar-riżorsi bijoloġiċi marini fil-kuntest tal-komponent estern tal-Politika Komuni tas-Sajd.
 •
 Il-proporzjonalità
 L-opportunità li tingħata preferenza tkun tiżgura l-implimentazzjoni tal-obbligi tal-ICCAT fl-UE mingħajr ma taqbeż dak li hu meħtieġ biex jintlaħaq l-għan.
 •
 L-għażla tal-istrument
 Peress li Regolament huwa applikabbli direttament u jorbot lill-Istati Membri, dan għandu jikkontribwixxi għall-applikazzjoni uniformi tar-regoli proposti fl-Unjoni kollha, u b’hekk jinħolqu kundizzjonijiet ekwi għall-operaturi kollha tal-UE li huma attivi fis-sajd fiż-żona tal-Konvenzjoni tal-ICCAT.
 3.
 IR-RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
 •
 L-evalwazzjonijiet ex post/il-kontrolli tal-idoneità tal-leġiżlazzjoni eżistenti
 Ma japplikax.
 •
 Konsultazzjonijiet mal-partijiet ikkonċernati
 L-għan ta' din il-proposta huwa li jiġu trasposti rakkomandazzjonijiet tal-ICCAT li diġà jeżistu, li huma vinkolanti għall-Partijiet Kontraenti. Fit-tħejjija tal-laqgħat tal-ICCAT meta jkunu se jiġu adottati dawn ir-rakkomandazzjonijiet, u tul in-negozjati li jsiru fil-laqgħa annwali tal-ICCAT, jiġu kkonsultati l-esperti u l-partijiet ikkonċernati tal-Istati Membri. Għaldaqstant ma tqiesx li kienet meħtieġa konsultazzjoni mal-partijiet ikkonċernati għal dan ir-Regolament dwar it-traspożizzjoni.
 •
 Il-ġbir u l-użu tal-għarfien espert
 Ma japplikax.
 •
 Valutazzjoni tal-impatt
 Billi mhumiex se jiġu ddefiniti aspetti politiċi ġodda, mhijiex rilevanti valutazzjoni tal-impatt għal din l-inizjattiva leġiżlattiva. Din l-inizjattiva hija dwar l-obbligi internazzjonali applikabbli li diġà huma vinkolanti għall-UE, u li ma jeħtiġux valutazzjoni tal-impatt.
 •
 L-idoneità regolatorja u s-simplifikazzjoni
 Ma japplikax.
 •
 Drittijiet fundamentali
 Ma japplikax.
 4.
 L-IMPLIKAZZJONIJIET BAĠITARJI
 Ma japplikax.
 5.
 ELEMENTI OĦRA
 •
 Il-pjanijiet għall-implimentazzjoni u l-arranġamenti ta’ monitoraġġ, ta’ evalwazzjoni u ta’ rappurtar
 Ma japplikax.
 •
 Id-dokumenti ta’ spjega (għad-direttivi)
 Ma japplikax.
 •
 Spjegazzjoni dettaljata tad-dispożizzjonijiet speċifiċi tal-proposta
 It-Titolu I fih id-dispożizzjonijiet ġenerali, bħas-suġġett u l-kamp ta' applikazzjoni, l-għan u d-definizzjonijiet. L-iżjed ħaġa importanti hi li dan ir-Regolament japplika għall-bastimenti tal-Unjoni li jistadu fiż-żona tal-Konvenzjoni tal-ICCAT jew, fil-każ tat-trażbord, fiż-żona li tinsab barra miż-żona tal-Konvenzjoni tal-ICCAT, għall-ispeċijiet li jinqabdu fiż-żona tal-Konvenzjoni tal-ICCAT.
 It-Titolu II fih il-miżuri ta' ġestjoni tal-ICCAT f'seba' kapitoli, wieħed għal kull speċi. Il-Kapitolu 1 jittratta t-tonn tropikali; Il-Kapitolu 2, jittratta l-alonga tat-Tramuntana tal-Atlantiku; Il-Kapitolu 3, il-pixxispad (pixxispad tal-Atlantiku u tal-Mediterran); Il-Kapitolu 4, il-marlin blu u l-marlin abjad; Il-Kapitolu 5, il-klieb il-baħar; Il-Kapitolu 6, l-għasafar tal-baħar (bħala qabda aċċessorja) u l-Kapitolu 7, il-fkieren tal-baħar (bħala qabda aċċessorja).
 It-Titolu III huwa dwar il-miżuri komuni ta' kontroll u ta' monitoraġġ. Il-Kapitolu 1 jittratta r-reġistru tal-ICCAT tal-bastimenti l-kbar. Il-Kapitolu 2 jistabbilixxi d-dispożizzjonijiet dwar in-noleġġ. Il-Kapitolu 3 jittratta l-kontroll tal-qabdiet u, b'mod notevoli, il-konformità mal-kwoti u mar-rekwiżiti tad-daqs minimu, il-kampjunar tal-qabdiet u n-notifikazzjoni tal-qabdiet u tal-isforz tas-sajd. Il-Kapitoli 4 u 5 rispettivament jistabbilixxu d-dispożizzjonijiet dwar it-trażbordar u dwar il-programmi tal-osservaturi xjentifiċi. Il-Kapitolu 6 jistabbilixxi d-dispożizzjonijiet dwar l-obbligi tar-rappurtar fir-rigward ta' ċerti portijiet speċifiċi u l-punti ta' kuntatt rigward l-ispezzjonijiet fil-portijiet. Il-Kapitolu 7 jittratta l-infurzar, u b'mod speċifiku l-ksur allegat u n-nuqqasijiet ta' konformità u l-abbozz tal-lista IUU tal-ICCAT.
 It-Titolu IV fih id-dispożizzjonijiet tal-aħħar, bħalma huma dawk dwar ir-rapport annwali, il-kunfidenzjalità tad-dejta, il-proċedura tal-emendi, l-eżerċitu tad-delega, l-implimentazzjoni u l-emendi tal-leġiżlazzjoni eżistenti tal-UE.
 2016/0187 (COD)
 Proposta għal
 REGOLAMENT TAL-PARLAMENT EWROPEW U TAL-KUNSILL
 li jistabbilixxi l-miżuri ta' ġestjoni, ta' konservazzjoni u ta' kontroll li japplikaw fiż-Żona tal-Konvenzjoni tal-Kummissjoni Internazzjonali għall-Konservazzjoni tat-Tonn tal-Atlantiku (ICCAT) u li jemenda r-Regolamenti tal-Kunsill (KE) Nru 1936/2001, (KE) Nru 1984/2003 u (KE) Nru 520/2007
 IL-PARLAMENT EWROPEW U L-KUNSILL TAL-UNJONI EWROPEA,
 Wara li kkunsidraw it-Trattat dwar il-Funzjonament tal-Unjoni Ewropea u, b’mod partikolari, l-Artikolu 43(2) tiegħu,
 Wara li kkunsidraw il-proposta tal-Kummissjoni Ewropea,
 Wara li l-abbozz tal-att leġiżlattiv intbagħat lill-parlamenti nazzjonali,
 Wara li kkunsidraw l-opinjoni tal-Kumitat Ekonomiku u Soċjali Ewropew
 3
 ,
 Filwaqt li jaġixxu skont il-proċedura leġiżlattiva ordinarja,
 Billi:
 (1)L-għan tal-Politika Komuni tas-Sajd (il-PKS), kif stabbilit fir-Regolament (UE) Nru 1380/2013 tal-Parlament Ewropew u tal-Kunsill
 4
 huwa li tiżgura li ssir utilizzazzjoni tar-riżorsi bijoloġiċi marini li tipprovdi sostenibbiltà ambjentali, ekonomika u soċjali għal żmien twil.
 (2)Bid-Deċiżjoni tal-Kunsill 98/392/KE
 5
 , l-Unjoni Ewropea approvat il-Konvenzjoni tan-Nazzjonijiet Uniti dwar id-Dritt tal-Baħar, li fost affarijiet oħra, fiha l-prinċipji u r-regoli għall-konservazzjoni u l-ġestjoni tar-riżorsi ħajjin marini. Fil-qafas tal-obbligi internazzjonali aktar ġenerali tagħha, l-Unjoni Ewropea tieħu sehem fl-isforzi li jsiru fl-ibħra internazzjonali għall-konservazzjoni tal-istokkijiet tal-ħut.
 (3)Skont id-Deċiżjoni tal-Kunsill 86/238/KEE
 6
 , l-Unjoni Ewropea ilha Parti Kontraenti fil-Konvenzjoni Internazzjonali għall-Konservazzjoni tat-Tonn tal-Atlantiku (minn hawn 'il quddiem imsejħa "l-Konvenzjoni tal-ICCAT") mill-14 ta' Novembru 1997.
 (4)Il-Konvenzjoni tal-ICCAT tipprovdi qafas għall-kooperazzjoni reġjonali dwar il-konservazzjoni u l-ġestjoni tat-tonn u ta' speċijiet li jixbhu lit-tonn fl-Oċean Atlantiku u fl-ibħra ta' madwaru permezz tat-twaqqif ta' Kummissjoni Internazzjonali għall-Konservazzjoni tat-Tonn tal-Atlantiku (minn hawn 'il quddiem l-"ICCAT").
 (5)L-ICCAT hija awtorizzata li tadotta deċiżjonijiet obbligatorji ("Rakkomandazzjonijiet") għall-konservazzjoni u l-ġestjoni taż-żoni tas-sajd fil-kompetenza tagħha, li huma vinkolanti għall-Partijiet Kontraenti. Dawn l-atti huma essenzjalment indirizzati lill-Partijiet Kontraenti tal-ICCAT, iżda jinkludu wkoll l-obbligi għall-operaturi privati (eż. il-kaptani tal-bastimenti). Ir-Rakkomandazzjonijiet tal-ICCAT jidħlu fis-seħħ sitt xhur wara li jiġu adottati u fil-każ tal-UE, iridu jiġu promulgati fil-liġi tal-Unjoni Ewropea.
 (6)L-aħħar implimentazzjoni tar-rakkomandazzjonijiet għall-konservazzjoni u għall-infurzar tal-ICCAT saret permezz tar-Regolament tal-Kunsill (KE) Nru 1936/2001
 7
 u r-Regolament tal-Kunsill (KE) Nru 520/2007
 8
 .
 (7)Ir-Rakkomandazzjoni tal-ICCAT għall-pjan multiannuali għall-irkupru tat-Tonn fil-Lvant tal-Atlantiku u fil-Mediterran, ġiet implimentata permezz tar-Regolament tal-Kunsill (KE) Nru 302/2009
 9
 . Dan ir-Regolament ma jkoprix pjan multiannwali ta' rkupru.
 (8)Dan ir-Regolament lanqas ma jkopri l-opportunitajiet tas-sajd li jiġu deċiżi mill-ICCAT, billi l-Artikolu 43(3) tat-Trattat dwar il-Funzjonament tal-Unjoni Ewropea jistipula li l-miżuri dwar l-iffissar ta' prezzijiet, ta' imposti, ta' għajnuna u ta' limiti kwantitattivi u dwar l-iffissar u l-allokazzjoni ta' opportunitajiet tas-sajd għandhom jiġu adottati mill-Kunsill.
 (9)Ir-Rakkomandazzjonijiet tal-ICCAT li ġew adottati wara l-2008 jdaħħlu l-emendi ta' diversi rakkomandazzjonijiet li kienu adottati qabel dik id-data u jistabbilixxu għadd kbir ta' dispożizzjonijiet ġodda.
 (10)Biex l-emendi vinkolanti tar-Rakkomandazzjonijiet tal-ICCAT li għad ikun hemm fil-ġejjieni jiddaħħlu fil-liġi tal-Unjoni malajr, jeħtieġ li l-Kummissjoni tingħata s-setgħa li tadotta l-atti skont l-Artikolu 290 tat-Trattat dwar il-Funzjonament tal-Unjoni Ewropea rigward l-emendar tal-Annessi ta' dan ir-Regolament. Huwa ta’ importanza partikolari li matul il-ħidma ta’ tħejjija tagħha, il-Kummissjoni twettaq il-konsultazzjonijiet xierqa, inkluż fil-livell tal-esperti. Waqt li tkun qed tħejji u tfassal l-atti delegati, il-Kummissjoni jinħtieġ li tiżgura li tittrażmetti d-dokumenti rilevanti lill-Parlament Ewropew u lill-Kunsill b'mod simultanju, f'waqtu u xieraq.
 (11)Biex jiġu żgurati kundizzjonijiet uniformi għall-implimentazzjoni tad-dispożizzjonijiet ta’ dan ir-Regolament, il-Kummissjoni jinħtieġ li tingħata s-setgħat tal-implimentazzjoni. Jinħtieġ li teżerċita dawn is-setgħat b'konformità mar-Regolament (UE) Nru 182/2011 tal-Parlament Ewropew u tal-Kunsill
 10
 .
 (12)Biex tkun żgurata l-konformità mal-PKS, ġiet adottata l-leġiżlazzjoni tal-UE li tistabbilixxi sistema ta' kontroll, spezzjoni u infurzar li tiġġieled ukoll l-attivitajiet ta' sajd illegali, mhux irrappurtat u mhux irregolat (IUU).
 (13)B'mod partikolari, ir-Regolament tal-Kunsill (KE) Nru 1224/2009
 11
 jistabbilixxi sistema ta' kontroll, spezzjoni u infurzar tal-Unjoni b'approċċ globali u integrat biex jiżgura l-konformità mar-regoli kollha tal-Politika Komuni tas-Sajd. Ir-Regolament ta' Implimentazzjoni tal-Kummissjoni (UE) Nru 404/2011
 12
 jistabbilixxi r-regoli dettaljati għall-implimentazzjoni tar-Regolament (KE) Nru 1224/2009. Ir-Regolament tal-Kunsill (KE) Nru 1005/2008
 13
 jistabbilixxi sistema Komunitarja li tipprevjeni, tiskoraġġixxi u telimina s-sajd illegali, mhux irrappurtat u mhux irregolat. Dawk ir-Regolamenti diġà qegħdin jimplimentaw għadd ta' dispożizzjonijiet stipulati fir-Rakkomandazzjonijiet tal-ICCAT. Għalhekk, mhuwiex meħtieġ li dawk id-dispożizzjonijiet jiddaħħlu f’dan ir-Regolament.
 (14)L-Artikolu 15(1) tar-Regolament (UE) Nru 1380/2013 introduċa obbligu tal-ħatt l-art li japplika mill-1 ta' Jannar 2015 għas-sajd pelaġiku, kbir u żgħir, għas-sajd bi skopijiet industrijali u għas-sajd tas-salamun fil-baħar Baltiku. Madankollu, skont l-Artikolu 15(2) ta’ dak ir-Regolament, l-obbligu tal-ħatt l-art huwa mingħajr preġudizzju għall-obbligi internazzjonali tal-Unjoni, bħal dawk li ġejjin mir-Rakkomandazzjonijiet tal-ICCAT. Skont din l-istess dispożizzjoni, il-Kummissjoni għandha s-setgħa tadotta l-atti delegati biex timplimenta dawn l-obbligi internazzjonali fil-liġi tal-Unjoni, fosthom, b’mod partikulari, id-derogi mill-obbligu tal-ħatt l-art. Għaldaqstant, il-qbid skartat minn xi sajd pelaġiku żgħir u kbir u mis-sajd għal skopijiet industrijali se jkun permess f'ċerti sitwazzjonijiet li huma stabbiliti fir-Regolament ta' Delega tal-Kummissjoni (UE) Nru 2015/98
 14
 .
 (15)Ir-Regolament tal-Kunsill (KE) Nru 1984/2003
 15
 jistabbilixxi l-programmi ta' dokumenti statistiċi dwar il-pixxispad u t-tonn obeż bi qbil mad-dispożizzjonijiet rilevanti tal-ICCAT. Billi l-ICCAT adotta d-dispożizzjonijiet ġodda dwar il-programmi statistiċi b'rabta mat-trażbordar fuq il-baħar, jixraq li r-Regolament (KE) Nru 1984/2003 biex dawk id-dispożizzjonijiet jiddaħħlu fil-liġi tal-Unjoni.
 (16)F'dawn l-aħħar snin ħafna mir-rakkomandazzjonijiet tal-ICCAT inbidlu jew tħassru. Għalhekk, għall-fini taċ-ċarezza, tas-simplifikazzjoni u taċ-ċertezza tad-dritt, jixraq li r-Regolamenti tal-Kunsill (KE) Nru 1936/2001 u (KE) Nru 520/2007 jiġu emendati,
 ADOTTAW DAN IR-REGOLAMENT:
 It-Titlu I
 Dispożizzjonijiet Ġenerali
 Artikolu 1
 Is-suġġett
 Dan ir-Regolament jistipula d-dispożizzjonijiet dwar il-ġestjoni, il-konservazzjoni u l-kontroll marbuta mas-sajd ta' speċijiet ta' ħut li jpassu ħafna ġestiti mill-Kummissjoni Internazzjonali għall-Konservazzjoni tat-Tonn tal-Atlantiku (ICCAT).
 Artikolu 2
 Il-kamp ta' applikazzjoni
 Dan ir-Regolament japplika għall-:
 (a)Bastimenti tas-sajd tal-Unjoni, u bastimenti tal-Unjoni involuti fis-sajd rikreattiv, li jaħdmu fiż-Żona tal-Konvenzjoni tal-ICCAT, u fil-każ tat-trażbord, barra ż-żona tal-Konvenzjoni tal-ICCAT ukoll, jekk dawn jittrażbordaw speċijiet li jinqabdu f'dik iż-żona;
 (b)bastimenti ta' pajjiżi terzi li jkunu spezzjonati fil-portijiet tal-Istati Membri, u li jkunu qed iġorru speċijiet jew prodotti ta' speċijiet ta' ħut elenkat fl-ICCAT li qatt qabel ma nħatt jew ġie ttrażbordat fil-portijiet.
 Artikolu 3
 Ir-Rabta ma' atti oħrajn tal-Unjoni
 Dan ir-Regolament għandu japplika mingħajr preġudizzju għad-disposizzjonijiet stipulati:
 (a)fir-Regolament XXXX/2016 [Regolament ġdid dwar in-nases tal-wiċċ (FAR)];
 (b)fir-Regolament YYYY/2016 [ir-Regolament dwar it-traspożizzjoni tal-BFT].
 Artikolu 4
 Definizzjonijiet
 Għall-finijiet ta’ dan ir-Regolament, għandhom japplikaw it-tifsiriet li ġejjin:
 (1)"l-ispeċijiet tal-ICCAT" tfisser l-ispeċijiet elenkati fl-Anness I;
 (2)"it-tonn tropikali" tfisser it-tonn obeż, it-tonna safra u l-palamit;
 (3)‘bastiment tas-sajd’ tfisser kull bastiment mgħammar għall-isfruttament kummerċjali ta' riżorsi bijoloġiċi tal-baħar jew nassa tat-tonn;
 (4)"bastiment tal-qbid" tfisser kull bastiment użat bl-għan tal-qbid kummerċjali ta’ riżorsi bijoloġiċi tal-baħar;
 (5)“bastiment tas-sajd tal-Unjoni” tfisser bastiment tas-sajd li jtajjar il-bandiera ta' Stat Membru u rreġistrat fl-Unjoni;
 (6)"awtorizzazzjoni tas-sajd" tfisser awtorizzazzjoni maħruġa fir-rigward ta' bastiment tas-sajd tal-Unjoni, li tagħtih id-dritt li jwettaq attivitajiet tas-sajd speċifiċi tul perjodu speċifikat, f'żona partikolari jew għal sajd partikolari f'kundizzjonijiet speċifiċi;
 (7)"awtorizzazzjoni tas-sajd speċjali" tfisser awtorizzazzjoni maħruġa fir-rigward ta' bastiment tas-sajd tal-Unjoni, li tagħtih id-dritt li jwettaq attivitajiet tas-sajd speċifiċi bl-użu ta' tagħmir speċifiku, tul perjodu speċifikat, f'żona partikolari jew għal sajd partikolari f'kundizzjonijiet speċifiċi;
 (8)"it-trażbord" tfisser il-ħatt tal-prodotti kollha tas-sajd minn bastiment għal fuq bastiment ieħor;
 (9)"is-sajd waqt il-ħin liberu" ifisser attivitajiet ta’ sajd mhux kummerċjali li jużaw ir-riżorsi akkwatiċi ħajjin għar-rikreazzjoni, għat-turiżmu jew għall-isport;
 (10)“id-dejta tal-Kompitu I” tfisser id-dejta ddefinita bħala l-Kompitu I mill-ICCAT fil-manwal tagħha tal-qasam għall-istatistika u t-teħid tal-kampjuni tat-tonn tal-Atlantiku u tal-ħut li jixbah lit-tonn, imsejjaħ “Field manual for statistics and sampling Atlantic tunas and tuna-like fish”,
 (11)“id-dejta tal-Kompitu II” tfisser id-dejta ddefinita bħala l-Kompitu II mill-ICCAT fil-manwal tagħha tal-qasam għall-istatistika u t-teħid tal-kampjuni tat-tonn tal-Atlantiku u tal-ħut li jixbah lit-tonn, bit-titlu “Field manual for statistics and sampling Atlantic tunas and tuna-like fish”;
 (12)“PKK” tfisser il-Partijiet Kontraenti tal-Konvenzjoni tal-ICCAT u l-Partijiet, l-Entitajiet jew l-Entitajiet tas-Sajd Mhux Kontraenti tagħha li jikkooperaw magħha;
 (13)"iż-Żona tal-Konvenzjoni tal-ICCAT" tfisser l-ilmijiet kollha tal-Oċean Atlantiku u tal-ibħra ta' madwaru
 (14)"Ftehim ta' sħubija dwar is-sajd sostenibbli" tfisser ftehim internazzjonali kif iddefinit fil-punt 37 tal-Artikolu 4(1) tar-Regolament (UE) Nru 1380/2013 tal-Parlament Ewropew u tal-Kunsill;
 (15)"it-tul ta' bastiment" tfisser it-tul li jitkejjel f'linja dritta mill-punt ta' quddiem nett tal-pruwa sal-punt ta' wara nett tal-poppa;
 (16)"il-bastimenti kbar tas-sajd pelaġiku bil-konz" tfisser bastimenti tas-sajd pelaġiku bil-konz li minn tarf għall-ieħor ikun fihom tul ta' iżjed minn 24 metru;
 (17)"il-bastimenti kbar tas-sajd" tfisser bastimenti tas-sajd li minn tarf għall-ieħor ikun fihom tul ta' iżjed minn 20 metru;
 (18)"ir-reġistru tal-ICCAT tal-bastimenti l-kbar tas-sajd" tfisser il-lista li jżomm is-Segretarjat tal-ICCAT, tal-bastimenti l-kbar tas-sajd li huma awtorizzati jistadu l-ispeċijiet tal-ICCAT fiż-Żona tal-Konvenzjoni tal-ICCAT;
 (19)"bastiment tal-għajnuna" tfisser bastiment li jforni bastiment tas-sajd jew jiffaċilita, jgħin jew iħejji l-attivitajiet tas-sajd, u li ma jkunx mgħammar b'tagħmir tas-sajd li jista' jitħaddem;
 (20)"bastiment tal-ġarr" tfisser bastiment tal-għajnuna li jintuża għat-trażbordar u t-tagħbija fuqu ta' speċijiet tal-ICCAT minn fuq bastiment tas-sajd bil-konz pelaġiku kbir;
 (21)"ir-reġistru tal-ICCAT tal-bastimenti tal-ġarr" tfisser il-lista li jżomm is-Segretarjat tal-ICCAT tal-bastimenti li huma awtorizzati biex jirċievu t-trażbordar fuq il-baħar minn bastimenti kbar tas-sajd pelaġiku bil-konz fiż-żona tal-Konvenzjoni tal-ICCAT;
 (22)"ir-reġistru tal-ICCAT tal-bastimenti awtorizzati għas-sajd tat-tonn tropikali" tfisser il-lista li jżomm is-Segretarjat tal-ICCAT, tal-bastimenti l-kbar tas-sajd li huma awtorizzati jistadu t-tonn tropikali, iżommuh abbord, jittrażburdawh, jipproċessawh jew iħottuh l-art fiż-Żona tal-Konvenzjoni tal-ICCAT;
 (23)"tagħmir biex jinġabar il-ħut' (FAD)" tfisser kull tagħmir li joqgħod f'wiċċ il-baħar u jintuża bl-iskop li jattira l-ħut;
 (24)"is-sajd IUU" tfisser attivitajiet tas-sajd illegali, mhux irrappurtati u mhux irregolati;
 (25)"il-lista tal-IUU tal-ICCAT" hija lista ta' bastimenti li jtajru l-bandiera ta' partijiet li mhumiex konraenti u li l-ICCAT hija tal-fehma li wettqu attivitajiet tas-sajd IUU;
 (26)"konzijiet" tfisser tagħmir tas-sajd li jinkludi lett prinċipali b’ħafna snanar fuq lettijiet sekondarji iqsar imdendlin minnha (brazzoli) ta’ tul u spazjar varjabbli skont l-ispeċijiet fil-mira;
 (27)"tartarun tal-borża (purse seine)" tfisser kull xibka tat-tidwir li t-tarf ta’ isfel tagħha huwa miġbur permezz ta’ xlief tat-tartarun li tgħaddi minn sensiela ta’ ħoloq ma’ tul il-ħabel tal-qiegħ u li tippermetti li x-xibka tinġabar flimkien u tingħalaq;
 (28)"sunnara" hija virga tal-azzar mgħawġa u ttemprata.
 It-Titlu II
 MIŻURI TA' ĠESTJONI, TA' KONSERVAZZJONI U TA' KONTROLL GĦAL ĊERTI SPEĊIJIET
 Il-Kapitolu I
 It-tonn tropikali
 Artikolu 5
 Ir-Restrizzjonijiet fuq l-għadd ta' bastimenti kbar tas-sajd li jistadu għat-tonn obeż
 L-għadd u l-kapaċità totali f'tunnellaġġ gross (TG) ta' bastimenti tas-sajd kbar tal-Unjoni li jistadu għat-tonn obeż fiż-żona tal-Konvenzjoni tal-ICCAT għandhom jiġu ddeterminati:
 (a)bħala l-għadd medju u l-kapaċità f'TG tal-bastimenti tas-sajd tal-Unjoni li jistadu għat-tonn obeż fiż-żona tal-Konvenzjoni tal-ICCAT bejn l-1991 u l-1992; u
 (b)abbażi tar-restrizzjoni fuq l-għadd ta’ bastimenti tal-Unjoni li kienu jistadu għat-tonn obeż fl-2005 innotifikat lill-ICCAT fit-30 ta’ Ġunju 2005.
 Artikolu 6
 L-Awtorizzazzjonijiet speċifiċi għall-bastimenti kbar li jistadu għat-tonn tropikali u għall-bastimenti tal-għajnuna
 1.Bi qbil mad-dispożizzjonijiet stabbiliti fir-Regolament XXXX/2016 [Regolament ġdid dwar in-nases tal-wiċċ (FAR)] l-Istati Membri għandhom joħorġu l-awtorizzazzjonijiet għall-bastimenti l-kbar li jtajru l-bandiera tagħhom li għandhom permess jistadu għat-tonn tropikali fiż-żona tal-Konvenzjoni tal-ICCAT.
 2.L-Istati Membri għandhom joħorġu l-awtorizzazzjonijiet għall-bastimenti li jintużaw għal kull tip ta' għajnuna għall-bastimenti msemmijin fil-paragrafu 1.
 Artikolu 7
 Ir-reġistru tal-ICCAT tal-bastimenti awtorizzati biex jistadu għat-tonn tropikali
 1.L-Istati Membri għandhom javżaw lill-Kummissjoni minnufih, u mhux aktar tard minn 30 jum wara kull inċident li jkun jeħtieġ żieda jew modifikazzjoni fir-Reġistru tal-ICCAT tal-bastimenti awtorizzati li jistadu għat-tonn tropikali, jew xi tneħħija minnu. Il-Kummissjoni għandha minnufih, u mhux aktar tard minn 45 jum wara d-data tal-inċident, tgħaddi din l-informazzjoni lis-Segretarjat tal-ICCAT.
 2.Il-bastimenti li jistadu għat-tonn obeż fiż-żona tal-Konvenzjoni tal-ICCAT jistgħu jinbidlu biss b'bastimenti tal-istess kapaċità jew ta' inqas kapaċità.
 3.B'deroga mill-Artikolu 15(1) tar-Regolament (UE) Nru 1380/2013, bastimenti kbar li ma jkunux imniżżlin fir-Reġistru tal-ICCAT tal-bastimenti awtorizzati li jistadu għat-tonn tropikali ma għandhomx jitħallew jistadu fiż-żona tal-Konvenzjoni tal-ICCAT, jew iżommu abbord, jittrażbordaw, jittrasportaw, jittrasferixxu jew jipproċessaw it-tonn tropikali li jkun ġej minn din iż-żona.
 Artikolu 8
 Il-lista tal-bastimenti li jistadu għat-tonn tropikali f'kull sena
 Sat-30 ta' Ġunju ta' kull sena, l-Istati Membri lill-Kummissjoni għandhom jibagħtulha l-lista tal-bastimenti awtorizzati li jtajru l-bandiera tagħhom u li jkunu stadu għat-tonn tropikali fiż-żona tal-Konvenzjoni tal-ICCAT fis-sena kalendarja preċedenti. Sal-31 ta' Lulju ta' kull sena, il-Kummissjoni għandha tavża lill-ICCAT bil-listi li tkun irċeviet mingħand l-Istati Membri.
 Artikolu 9
 Il-pjanijiet ta' ġestjoni tal-FAD
 1.Sal-31 ta' Jannar ta' kull sena, l-Istati Membri li għandhom bastimenti li jistadu għat-tonn tropikali bit-tartarun tal-borża u bid-dgħajjes tas-sajd bil-lixka flimkien mal-FAD, għandhom jippreżentaw il-pjanijiet ta' ġestjoni tagħhom għall-użu ta' dan it-tagħmir biex jinġabar il-ħut mill-bastimenti li jtajru l-bandiera tagħhom, lill-Kummissjoni. Il-Kummissjoni għandha tgħaddi din l-informazzjoni lis-Segretarjat tal-ICCAT sal-1 ta' Lulju ta' kull sena.
 2.L-għan tal-pjanijiet ta' ġestjoni tal-FAD se jkun li:
 (a)jiżdied l-għarfien dwar il-karatteristiki tal-FAD, dwar il-karatteristiki tal-bagi, dwar is-sajd u l-isforz tas-sajd bl-FAD, u dwar l-impatti relatati fuq l-ispeċijiet fil-mira u fuq dawk mhux fil-mira;
 (b)issir ġestjoni effikaċi tal-iskjerar u tal-irkupru tal-FAD u tal-fanali markaturi, u tal-possibbiltà li dawn jintilfu;
 (c)jitnaqqsu u jiġu limitati l-impatti tal-FAD u tas-sajd permezz tas-sajd bil-FAD fuq l-ekosistema, anki billi, fejn ikun jixraq, tittieħed azzjoni fuq il-komponenti differenti li huma kaġun tal-mortalità mis-sajd (eż. fuq l-għadd ta' FAD li jintużaw, dan jinkludi l-għadd ta' FAD issettjati skont il-bastimenti li jużaw it-tartarun tal-borża, skont il-kapaċità tas-sajd, skont l-għadd ta' bastimenti tal-għajnuna).
 3.Il-pjanijiet ta' ġestjoni msemmijin fil-paragrafu 1 għandu jkun fihom l-informazzjoni stipulata fl-Anness II.
 4.L-Istati Membri għandhom jiżguraw li ma jkunux qed jintużaw aktar minn 500 baga tal-istrumenti fl-istess ħin, għal kull bastiment li jistad bit-tartarun tal-borża li jtajjar il-bandiera tagħhom u li jistad għat-tonn tropikali flimkien mal-FAD.
 Artikolu 10
 Ir-rekwiżiti għall-FAD
 1.L-FAD għandhom jikkonformaw mar-rekwiżiti kollha li ġejjin:
 (a)il-parti tal-istruttura tal-FAD li tkun f'wiċċ il-baħar, jew ma tkunx mgħottija minn ebda materjal, jew tkun mgħottija biss b'materjali li għandhom l-inqas riskju li jitħabblu fihom speċijiet li ma jkunux fil-mira;
 (b)il-komponenti ta' taħt il-wiċċ għandhom ikunu magħmulin biss minn materjal li ma jistgħux jitħabblu fih l-ispeċijiet mhux fil-mira.
 2.Fit-tfassil tal-FAD, jeħtieġ li jingħataw prijorità l-materjali bijodegradabbli biex l-FAD li mhumiex bijodegradabbli jitnaqqsu ftit ftit u ma jintużawx iżjed sal-2018.
 3.L-Istati Membri għandhom jirrappurtaw lill-Kummissjoni kull sena fir-rapport annwali msemmi fl-Artikolu 70 dwar il-miżuri li jittieħdu biex tkun żgurata l-konformità mal-paragrafi 1 u 2. Il-Kummissjoni għandha tibgħat dak it-tagħrif lis-Segretarjat tal-ICCAT.
 Artikolu 11
 L-informazzjoni dwar l-FAD li jridu jippreżentaw il-bastimenti
 1.Għal kull FAD li jintuża, il-bastimenti tal-Unjoni li jistadu bit-tartarun tal-borża u bil-lixka u l-bastimenti tal-għajnuna tal-Unjoni, iridu jiġbru u jirrappurtaw l-informazzjoni u d-dejta elenkata hawn taħt:
 (a)il-pożizzjoni;
 (b)id-data;
 (c)It-tip ta' FAD (ankrat, FAD artifiċjali għawwiem);
 (d)L-identifikatur tal-FAD (jiġifieri Marka fuq l-FAD jew identifikatur bid-dawl, it-tip ta' baga - eż. baga sempliċi jew baga marbuta ma' echosounder), u kull informazzjoni li tippermetti l-identifikazzjoni ta' sid l-FAD;
 (e)Il-karatteristiki tal-FAD (id-daqs u l-materjal li minnu tkun magħmula l-parti li żżomm fil-wiċċ tal-istruttura li tiddendel taħt wiċċ il-baħar, u l-parti tal-istruttura li tħabbel).
 2.Għal kull żjara ta' FAD, kemm jekk din tkun segwita minn sett, kif ukoll jekk ma tkunx, il-bastimenti tal-Unjoni li jistadu bit-tartarun tal-borża u bil-lixka u l-bastimenti tal-għajnuna tal-Unjoni, għandhom jiġbru u jirrappurtaw l-informazzjoni u d-dejta elenkata hawn taħt:
 (a)l-iskop taż-żjara (biex jinġibed l-FAD, biex jinġabar, biex isir intervent fuq it-tagħmir elettroniku);
 (b)il-pożizzjoni;
 (c)id-data;
 (d)It-tip ta' FAD (FAD ankrat, FAD naturali għawwiem, FAD artifiċjali għawwiem);
 (e)L-identifikatur tal-FAD (jiġifieri Marka fuq l-FAD jew identifikatur bid-dawl, u kull informazzjoni li tippermetti l-identifikazzjoni ta' sid l-FAD);
 (f)jekk wara ż-żjara jsir sett, ir-riżultati tas-sett f'termini tal-qbid u l-qbid aċċessorju, kemm jekk dan jinżamm jew jiġi skartat, ikunx ħaj jew mejjet.
 3.Għal kull FAD li jintilef, il-bastimenti tal-Unjoni li jistadu bit-tartarun tal-borża u bil-lixka u l-bastimenti tal-għajnuna tal-Unjoni kollha, għandhom jiġbru u jirrappurtaw l-informazzjoni elenkata hawn taħt:
 (a)l-aħħar pożizzjoni rreġistrata;
 (b)id-data ta' meta ġiet irreġistrata l-aħħar il-pożizzjoni;
 (c)L-identifikatur tal-FAD (jiġifieri Marka fuq l-FAD jew identifikatur permezz ta' fanal), jew kull informazzjoni li tippermetti l-identifikazzjoni ta' sid l-FAD.
 4.Il-bastimenti tas-sajd tal-Unjoni għandhom iżommu lista tal-FAD skjerati, li jkun fiha għallinqas l-informazzjoni stipulata fl-Anness III, li tiġi aġġornata kull tliet xhur.
 Artikolu 12
 L-informazzjoni dwar l-FAD li jridu jippreżentaw l-Istati Membri
 Kull sena, 15-il jum qabel id-data ta' skadenza stabbilita mill-ICCAT għal dik is-sena, l-Istati Membri għandhom jibagħtu din l-informazzjoni lill-Kummissjoni, biex titqiegħed għad-disponibbiltà tas-Segretarjat tal-ICCAT:
 (a)kull tliet xhur, l-għadd tal-FAD li jkunu skjerati, skont it-tip ta' FAD, b'indikazzjoni tal-preżenza jew in-nuqqas ta' fanal/baga assoċjati mal-FAD;
 (b)kull tliet xhur, l-għadd u t-tip ta' sinjali/bagi (eż. baga b'sinjalazzjoni bir-radju, baga b'ekosonda) li realment ġew skjerati;
 (c)kull tliet xhur, l-għadd medju ta' fanali/bagi attivi li ġew segwiti minn kull bastiment;
 (d)kull tliet xhur, l-għadd medju ta' FAD attivi li ntilfu;
 (e)għal kull bastiment tal-għajnuna, l-għadd ta' ġranet li dak ikun għamel ibaħħar, għal kull grad tal-grilja, kull xahar u kull Stat tal-bandiera.
 Artikolu 13
 Il-ġurnali ta’ abbord
 L-Istati Membri għandhom jiżguraw li
 (a)fejn japplika, il-ġurnali tas-sajd kemm dawk tal-karta, kif ukoll dawk elettroniċi, u l-ġurnali tal-FAD, jinġabru fil-pront u jingħataw lix-xjenzjati tal-Unjoni.
 (b)fejn ikun rilevanti, id-dejta tal-Kompitu II li tintbagħat lill-Kummissjoni skont l-Artikolu 49 ikun fiha l-informazzjoni li tkun inġabret mill-ġurnali tas-sajd jew tal-FAD;
 Artikolu 14
 L-għeluq ta' żoni jew taż-żmien b'relazzjoni mal-ħarsien ta' ħut li jkun għadu qed jikber
 1.Is-sajd jew l-attivitajiet ta' appoġġ tas-sajd bil-mira li jinqabad it-tonn tropikali flimkien ma' oġġetti li jistgħu jaffettwaw l-aggregazzjoni tal-ħut, fosthom l-FAD, għandhom jiġu pprojbiti:
 (a)mill-1 ta' Jannar sat-28 ta' Frar ta' kull sena, u
 (b)fiż-żona indikata kif ġej:
 –Il-limitu tat-Tramuntana - il-Parallel 5° fil-latitudni tat-Tramuntana
 –Il-limitu tan-Nofsinhar - il-Parallel 4 fil-latitudni tan-Nofsinhar
 –Il-limitu tal-Punent - il-Meridjan 20° fil-lonġitudni tal-Punent
 –Il-limitu tal-Lvant - il-kosta tal-Afrika.
 2.Il-projbizzjoni msemmija fil-paragrafu 1 għandha tinkludi:
 (a)l-illanċjar ta' kull oġġett li joqgħod f'wiċċ il-baħar, kemm permezz ta' bagi, kif ukoll mingħajrhom;
 (b)is-sajd madwar, taħt, jew b'rabta ma' oġġetti artifiċjali, inklużi l-bastimenti;
 (c)is-sajd madwar, taħt, jew b'rabta ma' oġġetti naturali;
 (d)l-irmunkar ta' oġġetti li joqogħdu fil-wiċċ minn ġoż-żona għal barra miż-żona.
 3.Kull Stat Membru li jkun qed jistad fiż-żona ġeografika fejn hemm għeluq taż-żona jew taż-żmien għandu:
 (a)jieħu l-azzjoni xierqa biex jiżgura li l-bastimenti kollha li jtajru l-bandiera tiegħu, inklużi l-bastimenti ta' appoġġ, jkollhom osservatur abbord meta jkunu qegħdin iwettqu attivitajiet tas-sajd waqt l-għeluq taż-żmien jew taż-żona msemmi fil-paragrafu 1. Il-programm tal-osservaturi għandu jissodisfa r-rekwiżiti stipulati fl-Anness IV;
 (b)li kull sena, sat-30 ta' Ġunju, jissottometti l-informazzjoni li tkun inġabret mill-osservaturi msemmija fil-punt (a) lill-Kummissjoni, li tinnotifika lill-ICCAT sal-31 ta' Lulju;
 (c)li jieħu azzjoni xierqa kontra l-bastimenti tas-sajd li jkunu qegħdin itajru l-bandiera tiegħu u li ma jikkonformawx mal-għeluq taż-żona jew taż-żmien imsemmi fil-paragrafu 1;
 (d)jissottometti rapport tal-konformità tiegħu mal-għeluq taż-żona jew taż-żmien lill-Kummissjoni bħala parti mir-rapport annwali msemmi fl-Artikolu 70.
 Artikolu 15
 Is-sajd tat-tonn tropikali f'ċertu ilmijiet tal-Portugall
 B'deroga mill-Artikolu 15(1) tar-Regolament (UE) Nru 1380/2013, għandu jkun ipprojbit li tinżamm ebda kwantità ta' tonn tropikali li jkun inqabad bit-tartarun tal-borża fl-ilmijiet li huma taħt is-sovrenità jew taħt il-ġurisdizzjoni tal-Portugall fis-sottożona X tal-ICES li tinsab aktar 'il fuq minn 36 30′ N jew fiż-żoni tal-CECAF (il-Kumitat tas-Sajd għall-Atlantiku Ċentrali tal-Lvant) aktar 'il fuq minn 31 N u aktar lejn il-Lvant minn 17 30′ W, jew li din l-ispeċi tinżamm fil-mira għas-sajd bl-użu ta' dak it-tagħmir.
 Artikolu 16
 L-identifikazzjoni ta' attivitajiet IUU
 Jekk is-Segretarju Eżekuttiv tal-ICCAT jinnotifika lill-Kummissjoni dwar possibbiltà ta' ksur minn bastimenti tas-sajd tal-Unjoni tal-Artikolu 7(3) u l-Artikolu 14(1) u (2), il-Kummissjoni għandha, mingħar dewmien, tgħarraf lill-Istat Membru li tkun qed tittajjar il-bandiera tiegħu. L-Istat Membru tal-bandiera minnufih għandu jinvestiga l-każ u, jekk il-bastiment ikun qed jistad b'rabta ma' oġġetti li jistgħu jaffettwaw l-aggregazzjoni tal-ħut, fosthom l-FAD, għandu jeżiġi li l-bastiment jieqaf mis-sajd u, jekk ikun hemm bżonn, jitlaq minn dik iż-żona minnufih. L-Istat Membru tal-bandiera għandu, mingħajr dewmien, jirrapporta r-riżultati tal-investigazzjoni u l-miżuri korrispondenti li jkunu ttieħdu, lill-Kummissjoni. Il-Kummissjoni għandha tibgħat din l-informazzjoni lill-Istat ta' min tkun il-kosta u lis-Segretarju Eżekuttiv tal-ICCAT.
 Il-Kapitolu II
 L-Alonga tat-Tramuntana tal-Atlantiku
 Artikolu 17
 Il-Limitazzjonijiet fuq l-għadd ta' bastimenti
 L-għadd massimu tal-bastimenti tas-sajd tal-Unjoni li jkollhom fil-mira l-Alonga tat-Tramuntana tal-Atlantiku fiż-żona tal-Konvenzjoni tal-ICCAT għandu jkun iddeterminat bħala l-għadd medju tal-bastimenti tas-sajd tal-Unjoni li kienu qegħdin jistadu bil-mira li jaqbdu l-alonga tat-Tramuntana tal-Atlantiku fil-perjodu ta' bejn l-1993 u l-1995.
 Il-Kapitolu III
 Il-Pixxispad
 It-Taqsima 1
 Il-pixxispad fl-Atlantiku
 Artikolu 18
 Il-Pjanijiet ta' Ġestjoni tal-Pixxispad tat-Tramuntana tal-Atlantiku
 L-Istati Membri li jistadu għall-pixxispad tat-Tramuntana tal-Atlantiku għandhom iressqu l-pjanijiet ta' ġestjoni tagħhom lill-Kummissjoni sal-15 ta' Awwissu ta' kull sena. Il-Kummissjoni għandha tgħaddi din l-informazzjoni lis-Segretarjat tal-ICCAT sal-15 ta' Settembru ta' kull sena.
 Artikolu 19
 Id-daqs minimu għall-pixxispad tal-Atlantiku
 1.B'deroga mill-Artikolu 15(1) tar-Regolament (UE) Nru 1380/2013, għandu jkun ipprojbit is-sajd, iż-żamma abbord jew it-trażbord, l-iżbark, it-trasportazzjoni, il-ħżin, il-wiri jew l-offerta għall-bejgħ, il-bejgħ jew l-ikkummerċjalizzar ta' pixxispad li ħaj ikun jiżen inqas minn 25kg, jew li t-tul tax-xedaq ta' taħt tiegħu jkun inqas minn 125cm.
 2.B'deroga mill-paragrafu 1, jistgħu jinżammu abbord, jiġu ttrażbordati, ittrasferiti, żbarkati, ittrasportati, maħżuna, mibjugħa, murija jew offruti għall-bejgħ, massimu ta' 15% tal-qabdiet inċidentali ta' pixxispad li ħaj ikun jiżen inqas minn 25kg, jew li jkollu tul tax-xedaq ta' taħt inqas minn 125cm.
 3.Il-perċentwal ta’ 15 % imsemmi fil-paragrafu 2 għandu jiġi kkalkulat fuq il-bażi tan-numru ta’ pixxispad tal-qabda totali ta’ pixxispad li jagħmel il-bastiment kull ħatt l-art.
 It-Taqsima 2
 Il-pixxispad fil-Mediterran
 Artikolu 20
 Il-bastimenti li huma awtorizzati li jistadu għall-pixxispad tal-Mediterran
 1.L-Istati Membri għandhom joħorġu l-awtorizzazzjonijiet għas-sajd tal-pixxispad tal-Mediterran, skont id-dispożizzjonijiet stipulati fir-Regolament XXXX/2016 [ir-Regolament il-ġdid tal-FAR].
 2.Sal-1 ta' Jannar ta' kull sena, l-Istati Membri għandhom jissottomettu b'mod elettroniku u fil-format stabbilit fil-Linji gwida għas-Sottomissjoni tad-Dejta u tal-Informazzjoni Meħtieġa mill-ICCAT:
 (a)lista tal-bastimenti tas-sajd kollha tal-Unjoni li jtajru l-bandiera tagħhom u li huma awtorizzati li jistadu għall-pixxispad tal-Mediterran;
 (b)lista tal-bastimenti kollha tal-Unjoni li huma awtorizzati li jistadu għall-pixxispad tal-Mediterran fil-kuntest ta' sajd waqt il-ħin liberu.
 3.Il-Kummissjoni għandha tibgħat dak it-tagħrif lis-Segretarjat tal-ICCAT sal-15 ta' Jannar.
 4.L-Istati Membri għandhom jinnotifikaw lill-Kummissjoni mingħajr dewmien, u mhux iktar tard minn 30 jum wara kull żieda, tnaqqis, jew tibdil fil-listi tal-bastimenti tas-sajd tal-Unjoni u tal-bastimenti li jieħdu sehem fis-sajd waqt il-ħin liberu awtorizzati li jistadu għall-pixxispad fil-Mediterran. Il-Kummissjoni għandha minnufih, u mhux aktar tard minn 45 jum wara d-data taż-żieda, tat-tnaqqis jew tat-tibdil tal-listi, tgħaddi din l-informazzjoni lis-Segretarjat tal-ICCAT.
 Artikolu 21
 Il-Qabdiet aċċessorji
 Il-bastimenti tas-sajd tal-Unjoni li ma jkunux fil-lista msemmija fl-Artikolu 20(2)(a) ma għandhomx ikunu awtorizzati li jaqbdu, iżommu abbord, jittrażbordaw, jittrasportaw, jipproċessaw jew jiżbarkaw aktar minn 5% tal-qabda totali tal-pixxispad li jkun abbord, skont il-piż jew/u l-għadd ta' ħutiet.
 Artikolu 22
 L-Awtorizzazzjoni speċjali għas-sajd
 1.Il-bastimenti tas-sajd tal-Unjoni elenkati fil-lista tal-bastimenti awtorizzati skont l-Artikolu 20(2)(a) u li jużaw il-ħarpun jew il-konz għandu jkollhom awtorizzazzjoni speċjali għas-sajd.
 2.Sat-30 ta' Ġunju ta' kull sena, kull Stat Membru għandu jissottometti lill-Kummissjoni b'mod elettroniku l-lista tal-awtorizzazzjonijiet speċjali għas-sajd li jkunu ngħataw fis-sena ta' qabel. Il-Kummissjoni għandha tibgħat dik l-informazzjoni lis-Segretarjat tal-ICCAT sal-31 ta' Lulju.
 Artikolu 23
 L-istaġuni magħluqin għas-sajd
 1.Il-pixxispad tal-Mediterran (la bħala speċi fil-mira, u lanqas bħala qabda aċċessorja), ma għandux jinqabad, jinżamm abbord, jiġi ttrażbordat jew żbarkat bejn l-1 u l-31 ta' Marzu u bejn l-1 ta' Ottubru u t-30 ta' Novembru.
 2.L-Istati Membri għandhom jissorveljaw iż-żamma ta' dan iż-żmien ta' għeluq u sal-15 ta' Awwissu ta' kull sena għandhom jissottomettu lill-Kummissjoni l-informazzjoni rilevanti kollha dwar il-kontrolli u l-ispezzjonijiet xierqa li jkunu twettqu biex tiġi żgurata l-konformità mal-paragrafu 1. Il-Kummissjoni għandha tibgħat dik l-informazzjoni lis-Segretarjat tal-ICCAT mill-inqas xahrejn qabel il-laqgħa annwali tal-ICCAT.
 Artikolu 24
 Id-daqs minimu għall-pixxispad tal-Mediterran
 1.Jista' jinżamm abbord, jiġi ttrażbordat, żbarkat u ttrasportat biss ħut tal-pixxispad sħiħ, li ma tkun tneħħietlu ebda parti esterna, jew ħut li jkunu tneħħewlu l-garġi u l-vixxri.
 2.Għandu jkun ipprojbit il-qbid, iż-żamma abbord, it-trażbordar, il-ħatt l-art, it-trasportazzjoni, il-ħżin, jew il-wirja jew l-offerta għall-bejgħ ta' pixxispad tal-Mediterran li jkollu x-xedaq ta' taħt iqsar minn 90cm, jew li jkollu piż ta' inqas minn 10Kg sħiħ jew 9Kg wara li jitnaddaf mill-garġi u mill-vixxri, jew 7,5Kg ta' piż wara l-ipproċessar (wara li jkunu tneħħewlu l-garġi, il-vixxri, il-pinen, parti mir-ras).
 3.B'deroga mill-paragrafu 2, il-qabdiet aċċessorji tal-pixxispad li jkun iżgħar mid-daqs minimu stipulat f'dak il-paragrafu jista' jinżamm abbord, jiġi ttrażbordat, jinħatt l-art, ittrasportat, maħżun jew jintwera jew jiġi offrut għall-bejgħ jekk ma jkunx aktar minn 5% tal-piż, jew tal-għadd ta' ħutiet għal kull ħatt l-art, tal-qabda totali abbord il-bastiment, tal-pixxispad li jkun inqabad.
 Artikolu 25
 L-ispeċifikazzjonijiet tekniċi tat-tagħmir tas-sajd għall-bastimenti awtorizzati li jistadu għall-pixxispad tal-Mediterran
 1.B'deroga mill-Artikolu 12 tar-Regolament tal-Kunsill (KE) Nru 1967/2006
 16
 , l-għadd massimu ta' snanar li jistgħu jiġu kalati jew jittieħdu abbord il-bastimenti li jistadu għall-pixxispad għandu jkun iffissat għal 2800 sunnara.
 2.Minbarra l-għadd massimu msemmi fil-paragrafu 1, jista' jinżamm abbord sett ieħor ta' snanar armati fil-każ ta' vjaġġi li jkunu itwal minn jumejn, sakemm dan jintrabat kif suppost u jinżamm fil-gverta ta' taħt biex ma jintużax faċilment.
 3.Id-daqs tas-snanar ma għandux ikun inqas minn 7cm fit-tul.
 4.It-tul tal-konzijiet pelaġiċi ma għandux ikun aktar minn 30 mil nawtiku (55,56km).
 Artikolu 26
 L-obbligi tar-rappurtar dwar il-pixxispad tal-Mediterran
 1.Sat-30 ta' Lulju ta' kull sena l-Istati Membri lill-Kummissjoni għandhom jissottomettulha l-informazzjoni li ġejja dwar il-bastimenti tas-sajd tal-Unjoni li kienu awtorizzati li jistadu għall-pixxispad fil-Mediterran bil-konz pelaġiku jew bil-ħarpun fis-sena ta' qabel:
 (a)l-informazzjoni dwar il-bastiment tas-sajd:
 (i)isem il-bastiment (jekk il-bastiment ma jkollux isem, għandu jingħata n-numru tar-reġistrazzjoni mingħajr l-inizjali tal-pajjiż);
 (ii)in-numru tar-reġistru tal-flotta tas-sajd tal-Komunità kif inhu ddefinit fl-Anness I tar-Regolament tal-Kummissjoni (KE) Nru 26/2004
 17
 ;
 (iii)In-numru fil-lista tal-ICCAT.
 (b)informazzjoni marbuta mal-attivitajiet tas-sajd ibbażata fuq il-kampjunar jew fuq il-flotta kollha:
 (i)il-perjodi tas-sajd u l-għadd totali ta' jiem ta' sajd tal-bastiment, skont l-ispeċi fil-mira u ż-żona;
 (ii)iż-żoni ġeografiċi, skont ir-rettangoli statistiċi tal-ICCAT, għall-attivitajiet tas-sajd li jwettaq il-bastiment, skont l-ispeċi fil-mira u ż-żona;
 (iii)it-tip ta' bastiment, skont l-ispeċi fil-mira u ż-żona;
 (iv)l-għadd ta' snanar li uża l-bastiment, skont l-ispeċi fil-mira u ż-żona;
 (v)l-għadd ta' unitajiet tal-konzijiet li uża l-bastiment, skont l-ispeċi fil-mira u ż-żona;
 (vi)it-tul kollu tal-unitajiet ta' konzijiet li għandu l-bastiment, skont l-ispeċi fil-mira u ż-żona;
 (c)id-dejta dwar il-qabdiet, fl-iżgħar unità possibbli temporali/spazjali:
 (i)id-distribuzzjonijiet tad-daqs u, jekk possibbli, tal-età tal-qabdiet,
 (ii)il-qabdiet u l-kompożizzjoni tal-qabdiet ta' kull bastiment u,
 (iii)l-isforz tas-sajd (l-għadd medju ta' jiem ta' sajd għal kull bastiment, l-għadd medju tas-snanar għal kull bastiment, l-għadd medju ta' unitajiet ta' konzijiet għal kull bastiment, it-tul medju kollu tal-konzijiet għal kull bastiment).
 2.L-informazzjoni msemmija fil-paragrafu 1 għandha titressaq fil-format mitlub mill-ICCAT.
 3.Il-Kummissjoni għandha tgħaddi din l-informazzjoni lis-Segretarjat tal-ICCAT sa l-31 ta' Lulju ta' kull sena.
 Il-Kapitolu IV
 Il-marlin blu u l-marlin abjad fl-Atlantiku
 Artikolu 27
 Ir-rilaxx tal-marlin blu u tal-marlin abjad li jinqabad ħaj
 1.B'deroga mill-Artikolu 15(1) tar-Regolament (UE) Nru 1380/2013, il-bastimenti li jtajru l-bandiera ta' Stat Membru li jkun qed joqrob lejn il-kwota tiegħu għandhom jirrilaxxaw il-marlin blu (Makaira nigricans) u l-marlin abjad (Tetrapturus albidus) kollu li jkun għadu ħaj sa ma jittella' fil-bastiment.
 2.L-Istati Membri msemmijin fil-paragrafu 1 għandhom jieħdu l-miżuri xierqa biex jiżguraw li l-marlin blu u l-marlin abjad jinħelsu b'mod li jagħtihom l-ikbar ċans li jibqgħu ħajjin.
 3.L-Istati Membri għandhom jinkoraġġixxu l-użu ta’ lettijiet bin-naffara ta' monofilament fuq it-torniketti biex il-marlin blu u l-marlin abjad ħaj ikun jista’ jinħeles aktar faċilment.
 Artikolu 28
 Il-ħatt l-art ta' qabiet ta' marlin blu u marlin abjad żejda mill-opportunitajiet ta' sajd fi ħdan il-kwoti tal-qbid
 Meta Stat Membru jkun uża l-kwota tiegħu kollha, dak l-Istat Membru għandu jiżgura li l-marlin blu u l-marlin abjad mejjet li jinħatt l-art mill-bastiment ma jitqiegħedx għall-bejgħ jew jiġi kkummerċjalizzat.
 Artikolu 29
 Is-sajd għall-marlin blu u l-marlin abjad waqt il-ħin liberu
 1.L-Istati Membri kollha li jkollhom bastimenti li jieħdu sehem fis-sajd waqt il-ħin liberu għall-qbid tal-marlin blu u l-marlin abjad għandhom iżommu programm ta' osservazzjoni xjentifika ta' 5% tal-iżbarki tal-kompetizzjonijiet tal-marlin blu u l-marlin abjad.
 2.B'deroga mill-Artikolu 15(1) tar-Regolament (UE) Nru 1380/2013, għandu jkun ipprojbit is-sajd, iż-żamma abbord jew it-trażbord, l-iżbark, it-trasportazzjoni, il-ħżin, il-wiri jew l-offerta għall-bejgħ, il-bejgħ jew l-ikkummerċjalizzar ta' marlin blu li t-tul tax-xedaq ta' taħt tiegħu jkun inqas minn 251 cm.
 3.B'deroga mill-Artikolu 15(1) tar-Regolament (UE) Nru 1380/2013, għandu jkun ipprojbit is-sajd, iż-żamma abbord jew it-trażbord, il-ħatt l-art, it-trasportazzjoni, il-ħżin, il-wiri jew l-offerta għall-bejgħ, il-bejgħ jew l-ikkummerċjalizzar ta' marlin abjad li t-tul tax-xedaq ta' taħt tiegħu jkun inqas minn 168 cm.
 4.Għandu jkun ipprojbit li l-karkassi sħaħ jew partijiet mill-karkassi tal-marlin blu jew tal-marlin abjad li jinqabad f'sajd waqt il-ħin liberu jinbiegħ jew jiġi offrut għall-bejgħ.
 Il-Kapitolu V
 Il-klieb il-baħar
 Artikolu 30
 Dispożizzjonijiet ġenerali
 1.Fl-attivitajiet tas-sajd li ma jkollhomx il-klieb il-baħar fil-mira, il-klieb il-baħar ħajjin li jkunu qabda inċidentali u li ma jintużawx għall-ikel jew bħala mezz ta' għajxien, għandhom jintelqu lura fil-baħar.
 2.L-Istati Membri għandhom iwettqu r-riċerka dwar l-ispeċijiet ta' klieb il-baħar li jinqabdu fiż-żona tal-Konvenzjoni tal-ICCAT biex tittejjeb l-għażla tat-tagħmir tas-sajd, biex jiġu identifikati żoni potenzjali tat-tkabbir u biex jiġi previst l-għeluq ta' żminijiet u ta' żoni, u miżuri oħrajn xierqa. Din ir-riċerka għandha tipprovdi l-informazzjoni dwar il-parametri ewlenin bijoloġiċi u ekoloġiċi, dwar il-ġrajja tul il-ħajja u l-karatteristiki tal-imġiba, kif ukoll dwar l-identifikazzjoni ta' żoni potenzjali ta' tagħmir, twelid u tkabbir.
 Artikolu 31
 Il-pixxiplamtu (Lamna nasus)
 1.Għandu jkun ipprojbit li l-karkassi sħaħ jew partijiet mill-karkassi tal-pixxiplamtu jinżammu abbord, jiġu ttrażbordati jew jinħattu l-art.
 2.Il-bastimenti tas-sajd tal-Unjoni għandhom minnufih jeħilsu kull pixxiplamtu mhux imweġġa' li jinqabad b'rabta mal-attivitajiet tas-sajd tal-ICCAT meta dawn jinġibdu qrib il-bastiment.
 Artikolu 32
 Il-pixxivolpi għajnu kbira (Alopias superciliosus)
 1.Għandu jkun ipprojbit li l-karkassi sħaħ jew partijiet mill-karkassi tal-pixxivolpi għajnu kbira li jinqabad b'rabta ma' attivitajiet tas-sajd fiż-żoni tal-ICCAT jinżammu abbord, jiġu ttrażbordati jew jinħattu l-art.
 2.Il-bastimenti tas-sajd tal-Unjoni għandhom minnufih jeħilsu kull pixxvolpi għajnu kbira mhux imweġġa' li jinqabad b'rabta mal-attivitajiet tas-sajd tal-ICCAT meta dawn jinġibdu qrib il-bastiment.
 Artikolu 33
 Il-pixxitondu (Isurus oxyrinchus)
 L-Istati Membri għandhom jagħmlu sforz biex inaqqsu l-mortalità fl-attivitajiet tas-sajd li jkollhom fil-mira l-pixxitondu tat-Tramuntana tal-Atlantiku, u jirrappurtaw annwalment fir-rapport annwali lill-Kummissjoni, imsemmi fl-Artikolu 70, dwar il-progress li jkun sar.
 Artikolu 34
 Il-kelb il-baħar tal-qarnuna bajda oċeaniku (Carcharhinus longimanus)
 1.Għandu jkun ipprojbit li l-karkassi sħaħ jew partijiet mill-karkassi tal-klieb il-baħar tal-qarnuna bajda oċeaniċi li jinqabdu b'rabta ma' attivitajiet tas-sajd fiż-żoni tal-ICCAT jinżammu abbord, jiġu ttrażbordati jew jinħattu l-art.
 2.Il-bastimenti tas-sajd tal-Unjoni għandhom minnufih jeħilsu kull kelb il-baħar tal-qarnuna bajda oċeaniku mhux imweġġa' li jinqabad b'rabta mal-attivitajiet tas-sajd tal-ICCAT meta dawn jinġibdu qrib il-bastiment.
 Artikolu 35
 Il-kurazza
 1.Għandu jkun ipprojbit li l-karkassi sħaħ jew partijiet mill-karkassi tal-kurazza tal-familja Sphyrnidae (minbarra s-Sphyrna tiburo) li tinqabad b'rabta ma' attivitajiet tas-sajd fiż-żoni tal-ICCAT jinżammu abbord, jiġu ttrażbordati jew jinħattu l-art.
 2.Il-bastimenti tas-sajd tal-Unjoni għandhom minnufih jeħilsu kull kurazza mhux imweġġa' li tinqabad b'rabta mal-attivitajiet tas-sajd tal-ICCAT meta dawn jinġibdu qrib il-bastiment.
 Artikolu 36
 Il-Kelb il-baħar ħariri (Carcharhinus falciformis)
 1.Għandhom ikunu pprojbiti ż-żamma abbord, it-trażbord jew il-ħatt l-art ta' kwalunkwe parti jew tal-karkassa sħiħa tal-kelb il-baħar ħariri maqbuda fis-sajd tal-ICCAT.
 2.Il-bastimenti tas-sajd tal-Unjoni għandhom jeħilsu minnufih il-kelb il-baħar ħariri mhux imweġġa' b'rabta mas-sajd tal-ICCAT, mhux aktar tard minn qabel ma l-qabda titqiegħed fl-istivi tal-ħut, filwaqt li titqies kif xieraq is-sikurezza tal-membri tal-ekwipaġġ.
 3.Il-bastimenti tas-sajd bit-tartarun tal-borża tal-Unjoni li jieħdu sehem f'attivitajiet tas-sajd tal-ICCAT għandhom jwettqu miżuri addizzjonali biex iżidu r-rata ta' sopravvivenza tal-kelb il-baħar ħariri li jkun qabda inċidentali. L-Istati Membri għandhom jirrappurtaw annwalment fir-rapport annwali lill-Kummissjoni, imsemmi fl-Artikolu 70, dwar il-progress li jkun sar.
 Artikolu 37
 Il-kampjunar ta' speċijiet ta' kelb il-baħar minn osservaturi xjentifiċi u minn individwi oħra awtorizzati
 1.B'deroga mill-projbizzjoni dwar li jinżammu abbord l-ispeċijiet ta' klieb il-baħar pixxiplamtu, il-pixxivolpi għajnu kbira, il-kelb il-baħar tal-qarnuna bajda oċeaniku, il-kurazza (tal-familja Sphyrnidaem minbarra s-Sphyrna tiburo), u l-kelb il-baħar ħariri, kif stipulat fl-Artikoli 31, 32, 34, 35 u 36, il-ġbir ta' kampjuni bijoloġiċi minn osservaturi xjentifiċi jew minn individwi li jkunu awtorizzati mill-PKK biex jieħdu l-kampjuni bijoloġiċi waqt attivitajiet tas-sajd kummerċjali, għandu jkun permess bil-kundizzjonijiet li ġejjin:
 (a)il-kampjuni bijoloġiċi jittieħdu biss minn annimali li jkunu mejtin meta jittellgħu x-xbieki;
 (b)il-kampjuni bijoloġiċi jittieħdu fil-qafas ta' proġett ta' riċerka li jkun innotifikat lill-Kumitat Permanenti dwar ir-Riċerka u l-Istatistika tal-ICCAT u li jkun ġie żviluppat b'konformità mal-prijoritajiet rakkomandati għar-riċerka ta' dak il-Kumitat;
 (c)il-kampjuni bijoloġiċi jinżammu abbord sakemm il-bastiment jasal fil-port tal-iżbark jew sat-trażbord; u
 (d)l-awtorizzazzjoni tal-Istat Membru tal-bandiera jew, fil-każ ta' bastimenti noleġġati, tal-PKK noleġġatur u tal-Istat Membru tal-bandiera, għandha takkumpanja l-kampjuni kollha li jinġabru skont dan l-Artikolu sal-port tal-aħħar ħatt l-art. Dawn il-kampjuni u partijiet oħra tal-eżemplari mill-klieb il-baħar li jkunu ttieħdu ma jistgħux jinbiegħu jew jiġu kkummerċjalizzati.
 2.Il-kampjun bijoloġiku msemmi fil-paragrafu 1 jista' jinkludi b'mod partikolari, il-vertebri, it-tessut, is-sistema riproduttiva, l-istonku, il-kampjuni tal-ġilda, il-valvijiet spirali, ix-xedaq, ħut sħiħ jew skeletri, għal studji tat-tassonomija u għall-inventarji tal-fawna.
 3.Il-kampanja tal-kampjunar tista' tibda biss ladarba tinħareġ l-awtorizzazzjoni mill-Istat Membru rilevanti.
 Il-Kapitolu VI
 L-għasafar tal-baħar
 Artikolu 38
 Miżuri ta' mitigazzjoni għall-għasafar tal-baħar fiż-żona tan-Nofsinhar bejn l-20 u l-25
 1.Il-bastimenti kollha li jistadu fin-Nofsinhar bejn l-20 u l-25 għandhom iġorru magħhom u jużaw il-lettijiet bin-naffara (tori lines) u arbli għal-lettijiet bin-naffara (tori poles) li jissodisfaw ir-rekwiżiti u l-Linji Gwida Supplementari stipulati fl-Anness V.
 2.Il-lettijiet tori dejjem għandhom jintefgħu qabel ma jiġu kalati l-konzijiet.
 3.Għandhom jintużaw arblu tori u lett tori oħrajn meta jkun hemm abbundanza kbira ta' għasafar jew ħafna attività mill-għasafar.
 4.Għandhom jinġarru l-lettijiet tori ta' riżerva mill-bastimenti kollha u dawn għandhom ikunu lesti għal użu immedjat.
 5.Il-bastimenti li jistadu bil-konzijiet li jkollhom fil-mira l-pixxispad u jużaw tagħmir tal-konz monofilament huma eżentati mir-rekwiżiti tal-paragrafi 1, 2, u 3, sakemm jissodisfaw il-kundizzjonijiet li ġejjin:
 (a)il-konzijiet jiġu ssettjati billejl, u l-lejl huwa ddefinit bħala dak il-ħin bejn l-inżul tax-xemx nawtiku u ż-żerniq nawtiku kif inhu mniżżel fl-almanakk nawtiku tal-inżul u sebħ ix-xemx għall-pożizzjoni ġeografika fejn isir is-sajd;
 (b)jużaw piż minimu ta' tornikett ta' 60g mqiegħed mhux aktar minn 3m mis-sunnara biex jintlaħqu rati ottimi ta' għarqa;
 (c)l-Istati Membri tal-bandiera tal-bastimenti li japplikaw din id-deroga għandhom jinfurmaw lill-Kummissjoni bis-sejbiet xjentifiċi li jirriżultaw mill-programmi ta' osservazzjoni ta' dawn il-bastimenti.
 Artikolu 39
 Miżuri ta' mitigazzjoni għall-għasafar tal-baħar fiż-żona tan-Nofsinhar iżjed 'l isfel minn 25 .
 Il-bastimenti li jużaw il-konzijiet għandhom japplikaw għallinqas tnejn mill-miżuri ta' mitigazzjoni li jidhru hawn taħt, skont ir-rekwiżiti u l-Linji Gwida Supplementari stabbiliti fl-Anness V:
 (a)l-issettjar billejl bl-inqas dawl possibbli fuq il-gverta;
 (b)lettijiet bin-naffara (lettijiet tori);
 (c)żieda ta’ ċombi mal-lett.
 Artikolu 40
 L-obbligi tar-rappurtar dwar l-għasafar tal-baħar
 1.Il-bastimenti li jużaw il-konzijiet għandhom jiġbru l-informazzjoni dwar l-interazzjonijiet mal-għasafar tal-baħar, fosthom meta dawn ikunu parti mill-qabda inċidentali, u jibagħtu din l-informazzjoni lill-Istat Membru tal-bandiera. L-Istati Membri għandhom jgħaddu din l-informazzjoni lill-Kummissjoni sat-30 ta' Ġunju ta' kull sena. Il-Kummissjoni għandha tibgħat dik l-informazzjoni lis-Segretarjat tal-ICCAT mingħajr dewmien.
 2.L-Istati Membri għandhom jgħarrfu lill-Kummissjoni dwar kif qegħdin jimplimentaw il-miżuri stipulati fl-Artikoli 38 u 39, u dwar il-progress fl-implimentazzjoni tal-pjan ta' azzjoni tal-UE biex jitnaqqas il-qbid inċidentali ta' għasafar tal-baħar fit-tagħmir tas-sajd
 18
 .
 Il-Kapitolu VII
 Il-fkieren tal-baħar
 Artikolu 41
 Dispożizzjonijiet ġenerali dwar il-fkieren tal-baħar
 1.Il-bastimenti tas-sajd bit-tartarun tal-borża għandhom jevitaw li jagħlqu lill-fkieren fil-borża u għandhom jeħilsu l-fkieren tal-baħar li jingħalqu jew jitħabblu fix-xbieki, anki fuq il-FAD. Għandhom jirrapportaw l-interazzjonijiet bejn it-tartaruni tal-borża jew l-FAD u l-fkieren tal-baħar lill-Istat Membru tal-bandiera tagħhom.
 2.Il-bastimenti pelaġiċi tas-sajd bil-konz għandhom iġorru u jużaw tagħmir li jippermetti li l-fkieren tal-baħar jinqabdu mingħajr ma ssirilhom ħsara, jitneħħewlhom ix-xbieki li jkunu tħabblu fihom, u jinħelsu b'mod li jagħtihom l-iżjed ċans kbir li jibqgħu ħajjin.
 3.Is-sajjieda ta' fuq il-bastimenti pelaġiċi tas-sajd bil-konz għandhom jużaw it-tagħmir speċifikat fil-paragrafu 2, u bi qbil mal-Anness VI biex jimmassimizzaw il-probabbiltà li l-fkieren jibqgħu ħajjin.
 4.L-Istati Membri għandhom iħarrġu lil dawn is-sajjieda fit-tekniki tal-qbid bl-idejn u l-ħelsien tal-fkieren.
 Artikolu 42
 L-obbligi tar-rappurtar dwar il-fkieren tal-baħar
 1.L-Istati Membri għandhom jiġbru l-informazzjoni dwar l-interazzjonijiet tal-flotot tagħhom mal-fkieren tal-baħar, fl-attivitajiet tas-sajd b'rabta mal-ICCAT, skont it-tipi ta' tagħmir, u għandhom jirrappurtaw din l-informazzjoni lill-Kummissjoni sat-30 ta' Ġunju ta' kull sena. Il-Kummissjoni għandha tibgħat dik l-informazzjoni lis-Segretarjat tal-ICCAT sal-31 ta' Lulju. Dan it-tagħrif għandu jinkludi:
 (a)ir-rati tal-qbid, il-karatteristiki tat-tagħmir, il-ħinijiet u ż-żoni, l-ispeċijiet fil-mira, u l-istat tal-fkieren meta jinħelsu (jiġifieri mejtin u skartati jew meħlusa ħajjin);
 (b)diżaggregazzjoni tal-interazzjonijiet tal-fkieren tal-baħar skont l-ispeċi; u
 (c)kif inqabdu b'sunnara jew b'xibka (inklużi l-FAD), it-tip ta' lixka, id-daqs u t-tip ta' sunnara, u d-daqs tal-annimal.
 2.Kull sena, bħala parti mir-rapport annwali msemmi fl-Artikolu 70, l-Istati Membri għandhom jirrappurtaw lill-Kummissjoni dwar l-implimentazzjoni tal-Artikolu 41 u dwar azzjonijiet rilevanti oħrajn li jkunu twettqu biex rigward l-attivitajiet tas-sajd tal-ICCAT, jimplimentaw il-Linji Gwida tal-FAO għat-tnaqqis tal-mortalità tal-fkieren tal-baħar waqt attivitajiet tas-sajd, FAO Guidelines to Reduce Sea Turtle Mortality in Fishing Operations
 19
 .
 IT-TITOLU III
 MIŻURI KOMUNI TA' KONTROLL
 Il-Kapitolu I
 L-Awtorizzazzjonijiet
 Artikolu 43
 Ir-reġistru tal-ICCAT ta' bastimenti tas-sajd kbar
 1.L-Istati Membri għandhom joħorġu l-awtorizzazzjonijiet għall-bastimenti tas-sajd kbar li jtajru l-bandiera tagħhom u li għandhom permess jistadu, iżommu abbord, jittrażbordaw jew iħottu l-art l-ispeċijiet tal-ICCAT fiż-Żona tal-Konvenzjoni tal-ICCAT skont id-dispożizzjonijiet stabbiliti fir-Regolament xxxx/2016 [new FAR Regulation].
 2.Fiż-żmien tal-awtorizzazzjoni, l-Istati Membri għandhom jippreżentaw lista tal-bastimenti tas-sajd kbar awtorizzati, lill-Kummissjoni, b'konformità mal-paragrafu 1. Il-Kummissjoni għandha mingħajr dewmien tressaq din l-informazzjoni lis-Segretarjat tal-ICCAT biex tiddaħħal fir-reġistru tal-ICCAT tal-bastimenti tas-sajd il-kbar.
 3.L-Istati Membri għandhom javżaw lill-Kummissjoni minnufih, u mhux aktar tard minn 30 jum wara kull avveniment li jkun jeħtieġ żieda, tnaqqis, jew modifikazzjoni fir-reġistru tal-ICCAT tal-bastimenti tas-sajd il-kbar. Mhux aktar tard minn 45 jum wara d-data tal-avveniment, il-Kummissjoni għandha tgħaddi din l-informazzjoni lis-Segretarjat tal-ICCAT.
 4.B'deroga mill-Artikolu 15(1) tar-Regolament (UE) Nru 1380/2013, il-bastimenti l-kbar li ma jkunux imniżżlin fir-reġistru tal-ICCAT tal-bastimenti l-kbar ma għandhomx jitħallew jistadu jew iżommu abbord, jittrażbordaw, jew iħottu l-art l-ispeċijiet tal-ICCAT miż-żona tal-Konvenzjoni tal-ICCAT.
 Il-Kapitolu II
 In-noleġġ
 Artikolu 44
 Il-kamp ta' applikazzjoni
 Dan il-Kapitolu għandu japplika għall-arranġamenti tan-noleġġ minbarra n-noleġġ ta' bastimenti mingħajr ekwipaġġ (bareboat chartering), bejn il-bastimenti tas-sajd tal-Unjoni u l-PKK, meta l-bastimenti tas-sajd tal-Unjoni ma jibdlux il-bandiera tagħhom.
 Artikolu 45
 Dispożizzjonijiet ġenerali
 1.Il-bastimenti tas-sajd tal-Unjoni għandu jkollhom il-permess li jipparteċipaw f'arranġament ta' noleġġ mal-PKK biss bħala bastimenti noleġġati bil-kundizzjonijiet li ġejjin:
 (a)il-bastimenti noleġġati għandu jkollhom liċenzja tas-sajd maħruġa mill-PKK noleġġatur u ma għandhomx ikunu fil-lista tal-IUU tal-ICCAT;
 (b)il-bastimenti noleġġati ma għandhomx ikunu awtorizzati li jistadu b'iktar minn arranġament tan-noleġġ wieħed fl-istess ħin;
 (c)il-qabdiet tal-bastimenti noleġġati għandhom jinħattu biss fil-portijiet tal-PKK noleġġaturi, sakemm ma jkunx hemm stipulat mod ieħor fl-arranġament tan-noleġġ;
 (d)il-kumpanija tan-noleġġ għandha tkun stabbilita legalment fil-PKK noleġġatur.
 2.Kull trażbord li jsir fuq il-baħar irid ikun awtorizzat kif suppost u minn qabel mill-PKK noleġġatur, u għandu jikkonforma mad-dispożizzjonijiet stabbiliti fil-Kapitolu IV.
 Artikolu 46
 In-Notifika
 1.Meta jsir l-arranġament tan-noleġġ, l-Istat Membru tal-bandiera għandu jibgħat il-kunsens tiegħu dwar l-arranġament tan-noleġġ lill-Kummissjoni.
 2.Jekk, fi żmien 15-il jum kalendarju wara li tintbagħat l-informazzjoni msemmija fil-paragrafu 1 lill-Kummissjoni, din ma tkunx talbet aktar informazzjoni, il-bastiment noleġġat jista' jibda bl-attivitajiet tas-sajd ikkonċernati.
 3.L-Istat Membru tal-bandiera għandu jinforma lill-Kummissjoni mingħajr dewmien meta jintemm kull noleġġ.
 4.Il-Kummissjoni għandha tgħaddi mingħajr dewmien it-tagħrif imsemmi fil-paragrafi 1 u 3 lis-Segretarju Eżekuttiv tal-ICCAT.
 Il-Kapitolu III
 Il-kontroll tal-qabdiet
 Artikolu 47
 Il-konformità mal-kwoti u mar-rekwiżiti dwar id-daqsijiet minimi
 1.Sat-30 ta' Ġunju ta' kull sena l-Istati Membri għandhom iressqu l-informazzjoni lill-Kummissjoni dwar il-qabdiet tal-ispeċijiet tal-ICCAT tas-sena ta' qabel li kienu suġġetti għall-kwoti u dwar il-konformità mad-daqsijiet minimi.
 2.Il-Kummissjoni għandha tgħaddi din l-informazzjoni lis-Segretarjat tal-ICCAT sal-15 ta' Settembru ta' kull sena.
 Artikolu 48
 Il-kampjunar tal-qabdiet
 1.Il-kampjunar tal-qabdiet biex jittejjeb l-għarfien dwar il-bijoloġija tal-ispeċi tal-ICCAT rilevanti, u biex jiġu stmati l-parametri meħtieġa għall-evalwazzjoni tagħhom, għandu jitwettaq skont id-dispożizzjonijiet stabbiliti fir-Regolament tal-Kunsill (KE) Nru 199/2008
 20
 , fid-Deċiżjoni tal-Kummissjoni 2010/93/UE
 21
 , u skont ir-rekwiżiti tal-‘Field manual for statistics and sampling Atlantic tunas and tuna-like fishes’ (It-tielet edizzjoni, ICCAT, 1990).
 2.Il-Kummissjoni tista’ tadotta atti ta’ implimentazzjoni fir-rigward tar-rekwiżiti dettaljati għall-kampjunar tal-qabdiet imsemmija f’dan l-Artikolu. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 74(2).
 Artikolu 49
 In-notifika dwar il-qabdiet u l-isforz tas-sajd
 1.Sakemm ma jiġix stabbilit mod ieħor mill-Kummissjoni biex jintlaħqu l-limiti taż-żmien annwali stipulati mill-ICCAT, l-Istati Membri għandhom jibagħtu d-dejta li ġejja (dejta dwar il-Kompitu I) sat-30 ta' Ġunju ta' kull sena lill-Kummissjoni:
 (a)l-informazzjoni dwar il-karatteristiki tal-flotta tagħhom tas-sena ta' qabel;
 (b)l-istimi tad-dejta tal-qabda nominali annwali (inklużi d-dejta dwar il-qabdiet aċċessorji u dwar il-qbid skartat) li tikkonċerna l-ispeċijiet tal-ICCAT għas-sena ta' qabel.
 2.Sakemm ma jiġix stabbilit mod ieħor mill-Kummissjoni biex jintlaħqu l-limiti taż-żmien annwali stipulati mill-ICCAT, l-Istati Membri għandhom jibagħtu d-dejta li ġejja (id-dejta dwar il-Kompitu II) għall-ispeċijiet tal-ICCAT sat-30 ta' Ġunju ta' kull sena lill-Kummissjoni:
 (a)id-dejta tal-qabda u tal-isforz tas-sajd għas-sena ta' qabel, b'diżaggregazzjoni dettaljata skont l-ispazju u ż-żmien; din id-dejta għandha tinkludi l-istimi tal-qabdiet skartati u tar-rilaxxi, flimkien ma' indikazzjoni tal-istat tal-ħut (kienx ħaj jew mejjet);
 (b)kull dejta li jkollhom dwar il-qabdiet tas-sajd waqt il-ħin liberu għas-sena ta' qabel.
 3.Il-Kummissjoni għandha tibgħat l-informazzjoni msemmija fil-paragrafi 1 u 2 lill-ICCAT mingħajr dewmien.
 4.Il-Kummissjoni tista’ tadotta atti ta’ implimentazzjoni dwar ir-rekwiżiti dettaljati għad-dejta tal-Kompiti I u II imsemmija f’dan l-Artikolu. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 74(2).
 Il-Kapitolu IV
 It-trażbord
 Artikolu 50
 Il-kamp ta' applikazzjoni
 1.Dan il-Kapitolu għandu japplika għall-operazzjonijiet ta' trażbord li ġejjin:
 (a)l-operazzjonijiet tat-trażbord imwettqa fiż-żona tal-Konvenzjoni tal-ICCAT rigward speċijiet tal-ICCAT u ta' speċijiet oħra li jinqabdu b'rabta ma' dawn l-ispeċijiet; u
 (b)l-operazzjonijiet tat-trażbord imwettqa barra miż-żona tal-Konvenzjoni tal-ICCAT rigward speċijiet tal-ICCAT u ta' speċijiet oħra li jinqabdu b'rabta ma' dawn l-ispeċijiet li nġabru fiż-żona tal-Konvenzjoni tal-ICCAT.
 2.B'deroga mill-paragrafu 1(b), dan il-Kapitolu ma għandux japplika għat-trażbordi ta' ħut li jinqabad fiż-żona tal-Konvenzjoni tal-ICCAT fuq il-baħar barra miż-żona tal-Konvenzjoni tal-ICCAT meta dan it-trażbord ikun suġġett għal programm ta' trażbordar stabbilit minn organizzazzjoni reġjonali oħra għall-ġestjoni tas-sajd tat-tonn.
 3.Dan il-Kapitolu ma għandux japplika għall-bastimenti tas-sajd bil-ħarpun li jkunu qegħdin jittrażbordaw il-pixxispad frisk fuq il-baħar.
 Artikolu 51
 It-trażbordar fil-portijiet
 1.L-operazzjonijiet ta' trażbordar għandhom jitwettqu f'port, minbarra dawk li jitwettqu minn bastimenti tas-sajd bil-konz pelaġiċi kbar, b'konformità mal-Artikoli 52 sa 59.
 2.Il-bastimenti tas-sajd tal-Unjoni għandhom jikkonformaw mal-obbligi stipulati fl-Anness VII meta jkunu qegħdin iwettqu t-trażbordar f'port.
 3.Dan l-Artikolu għandu jkun mingħajr preġudizzju għall-Artikoli 17 sa 22 tar-Regolament (KE) Nru 1224/2009 u l-Artikoli 4, 6, 7 u 8 tar-Regolament (KE) Nru 1005/2008.
 Artikolu 52
 It-trażbordar fuq il-baħar
 L-operazzjonijiet ta' trażbordar fuq il-baħar minn bastimenti tas-sajd bil-konz pelaġiċi kbar għandhom jitwettqu skont l-Artikoli 53 sa 59.
 Artikolu 53
 Ir-reġistru tal-ICCAT tal-bastimenti tal-ġarr
 1.Bi qbil mad-dispożizzjonijiet stabbiliti fir-Regolament XXXX/2016 [new FAR regulation] l-Istati Membri għandhom joħorġu l-awtorizzazzjonijiet għall-bastimenti tal-ġarr li għandhom permess jirċievu t-trażbordi fiż-żona tal-Konvenzjoni tal-ICCAT.
 2.Fiż-żmien tal-awtorizzazzjoni, l-Istati Membri għandhom jippreżentaw lista tal-bastimenti tal-ġarr awtorizzati, lill-Kummissjoni, b'konformità mal-paragrafu 1. Il-Kummissjoni għandha mingħajr dewmien tressaq din l-informazzjoni lis-Segretarjat tal-ICCAT biex tiddaħħal fir-reġistru tal-ICCAT tal-bastimenti tal-ġarr.
 3.L-Istati Membri tal-bandiera għandhom minnufih jinnotifikaw lill-Kummissjoni dwar kull żieda, tnaqqis jew modifika fir-reġistru tal-ICCAT tal-bastimenti tal-ġarr. Il-Kummissjoni fil-pront għandha tgħaddi din l-informazzjoni lis-Segretarjat tal-ICCAT.
 4.In-notifika msemmija fil-paragrafi 2 u 3 għandha tirrifletti l-format u t-tqassim stabbilit mis-Segretarjat tal-ICCAT u għandha tiddaħħal l-informazzjoni li ġejja:
 –isem il-bastiment, numru fir-reġistru;
 –in-Numru tar-Reġistrazzjoni tal-ICCAT (jekk hemm);
 –In-numru tal-IMO;
 –l-isem ta' qabel (jekk hemm);
 –il-bandiera (jekk hemm);
 –id-dettalji tat-tħassir ta' qabel minn reġistri oħrajn (jekk hemm);
 –is-sinjal tas-sejħa internazzjonali tar-radju;
 –it-tipi ta' bastimenti, it-tul, it-tunnellaġġ gross irreġistrat (GRT) u l-kapaċità tal-ġarr;
 –l-isem u l-indirizz tal-proprjetarji u l-operatur(i);
 –iż-żmien awtorizzat għat-trażbordar.
 5.It-trażbordi fuq il-baħar imsemmijin fl-Artikolu 52 jistgħu jittieħdu biss minn bastimenti tal-ġarr li jkunu elenkati fir-reġistru tal-ICCAT tal-bastimenti tal-ġarr.
 Artikolu 54
 Il-Bastimenti tas-sajd bil-konz pelaġiċi kbar awtorizzati li jittrażbordaw fiż-żona tal-Konvenzjoni tal-ICCAT
 1.Bi qbil mad-dispożizzjonijiet stabbiliti fl-Artikolu 5 tar-Regolament XXXX/2016 [new FAR Regulation] l-Istati Membri għandhom joħorġu l-awtorizzazzjonijiet għall-bastimenti tas-sajd bil-konz pelaġiċi l-kbar li jtajru l-bandiera tagħhom li għandhom permess jittrażbordaw fuq il-baħar.
 2.Fiż-żmien tal-awtorizzazzjoni, l-Istati Membri għandhom jippreżentaw lista tal-bastimenti tas-sajd bil-konz pelaġiċi kbar awtorizzati skont il-paragrafu 1 lill-Kummissjoni. Il-Kummissjoni fil-pront għandha tgħaddi din l-informazzjoni lis-Segretarjat tal-ICCAT.
 3.L-Istati Membri għandhom minnufih jinnotifikaw lill-Kummissjoni dwar kull żieda, tnaqqis jew modifika fil-lista tagħhom tal-bastimenti tas-sajd bil-konz pelaġiċi kbar li huma awtorizzati jittrażbordaw fuq il-baħar. Il-Kummissjoni fil-pront għandha tgħaddi din l-informazzjoni lis-Segretarjat tal-ICCAT.
 4.In-notifika msemmija fil-paragrafi 2 u 3 għandha tirrifletti l-format u t-tqassim stabbilit mis-Segretarjat tal-ICCAT u għandha tiddaħħal l-informazzjoni li ġejja:
 –isem il-bastiment, numru fir-reġistru;
 –in-Numru tar-Reġistrazzjoni tal-ICCAT;
 –iż-żmien awtorizzat għat-trażbordar fuq il-baħar;
 –il-bandiera/bnadar, l-isem/ismijiet u n-numru/numri tar-reġistrazzjoni tal-bastiment(i) tal-ġarr awtorizzati biex jintużaw mill-bastiment(i) tas-sajd bil-konz pelaġiċi kbar.
 Artikolu 55
 L-awtorizzazzjonijiet minn qabel għat-trażbordar fuq il-baħar
 1.It-trażbordar minn bastimenti tas-sajd bil-konz pelaġiċi kbar f'ilmijiet taħt il-ġurisdizzjoni ta' PKK huma suġġetti għal awtorizzazzjoni minn qabel mingħand dik il-PKK. Għandu jinżamm l-oriġinal, jew tinżamm kopja ta' dik l-awtorizzazzjoni fuq il-bastiment u meta tintalab mill-osservatur reġjonali tal-ICCAT tingħatalu.
 2.Il-bastimenti tas-sajd ma għandhomx jitħallew jittrażbordaw, sakemm ma jkunux kisbu awtorizzazzjoni minn qabel mill-Istat Membru li tiegħu tittajjar il-bandiera. Għandu jinżamm l-oriġinal, jew tinżamm kopja tad-dokumenti ta' dik l-awtorizzazzjoni fuq il-bastiment u meta tintalab mill-osservatur reġjonali tal-ICCAT tingħatalu.
 3.Biex jirċievu l-awtorizzazzjonijiet minn qabel imsemmija fil-paragrafi 1 u 2, il-kaptan jew il-proprjetarju tal-bastiment tas-sajd bil-konz pelaġiku kbir għandu jgħaddi l-informazzjoni li ġejja lill-awtoritajiet tal-Istat Membru tal-bandiera tiegħu u lill-PKK tal-kosta, mill-inqas 24 siegħa qabel it-trażbordar ippjanat:
 (a)l-isem tal-bastiment tas-sajd bil-konz pelaġiku kbir u n-numru tiegħu fil-lista tal-ICCAT tal-bastimenti tas-sajd bil-konz pelaġiċi kbar li huma awtorizzati biex jittrażbordaw fuq il-baħar;
 (b)l-isem tal-bastiment tal-ġarr u n-numru tiegħu fir-reġistru tal-ICCAT tal-bastimenti tal-ġarr;
 (c)il-prodott li se jiġi ttrażbordat, skont l-ispeċi, fejn din tkun magħrufa, u, jekk inhu possibbli, skont l-istokk;
 (d)il-kwantitajiet ta' speċijiet tal-ICCAT li se jiġu ttrażbordati, fejn hu possibbli, skont l-istokk;
 (e)il-kwantitajiet ta' speċijiet oħrajn li jkunu nqabdu mal-ispeċijiet tal-ICCAT li se jiġu ttrażbordati, skont l-ispeċi, fejn din tkun magħrufa;
 (f)id-data u l-post tat-trażbord;
 (g)il-pożizzjoni ġeografika tal-qabdiet, skont l-ispeċi u, fejn rilevanti, skont l-istokk, li hija konsistenti maż-żoni statistiċi tal-ICCAT.
 Artikolu 56
 Id-dikjarazzjoni tat-trażbord tal-ICCAT
 1.Il-kaptan jew il-proprjetarju tal-bastiment tas-sajd bil-konz pelaġiku kbir għandu għandu jimla d-dikjarazzjoni tat-trażbordar tal-ICCAT u jibgħatha lill-Istat Membru tal-bandiera tiegħu u lill-PKK tal-kosta mhux aktar tard minn 15-il jum wara li jsir it-trażbord.
 2.Il-kaptan tal-bastiment tal-ġarr li jkun qed jieħu l-konsenja għandu jimla d-dikjarazzjoni tat-trażbordar tal-ICCAT u jibgħatha lis-Segretarjat tal-ICCAT, lill-PKK tal-bandiera tal-bastiment tas-sajd bil-konz pelaġiku kbir, u lill-Istat Membru tal-bandiera tiegħu, flimkien man-numru tiegħu tar-reġistru tal-ICCAT tal-bastimenti tal-ġarr fi żmien 24 siegħa tat-tlestija tat-trażbord.
 3.Il-kaptan tal-bastiment tal-ġarr li jkun qed jieħu tagħbija, 48 siegħa qabel l-iżbark għandu jibgħat id-dikjarazzjoni tat-trażbord tal-ICCAT lill-awtoritajiet kompetenti tal-Istat fejn se jsir l-iżbark, flimkien man-numru tal-bastiment tiegħu tar-reġistru tal-ICCAT tal-bastimenti tal-ġarr.
 4.L-ispeċijiet kollha tal-ICCAT u kull speċi oħra li tkun inqabdet flimkien ma' dawk l-ispeċijiet li jinħattu l-art jew jiġu importati fiż-żona jew fit-territorju ta' PKK, kemm jekk ma jkunux ipproċessati, kif ukoll jekk ikunu ġew ipproċessati abbord, u li jkunu ġew ittrażbordati fuq il-baħar, għandu jkollhom magħhom id-dikjarazzjoni tat-trażbordar tal-ICCAT sakemm isir l-ewwel bejgħ tagħhom.
 Artikolu 57
 Il-programm tal-osservaturi reġjonali tal-ICCAT għat-trażbordar fuq il-baħar
 1.Kull Stat Membru għandu jiżgura li l-bastimenti tal-ġarr kollha li jittrażbordaw fuq il-baħar ikollhom osservatur tal-ICCAT abbord, skont il-programm tal-osservaturi tal-ICCAT għat-trażbordar fuq il-baħar, kif stipulat fl-Anness VIII.
 2.L-osservatur tal-ICCAT ikollu l-kompitu li jivverifika l-konformità ma' dan il-Kapitolu, u, b'mod speċjali, li l-kwantitajiet trażbordati jkunu konsistenti mal-qabda rrappurtata fid-dikjarazzjoni tat-trażbord tal-ICCAT u mal-qabdiet irreġistrati fil-ġurnal ta’ abbord tal-bastiment tas-sajd.
 3.Il-bastimenti għandhom ikunu pprojbiti milli jibdew jew ikomplu t-trażbordar fiż-żona tal-Konvenzjoni tal-ICCAT jekk ma jkunx hemm osservatur reġjonali tal-ICCAT abbord, minbarra f'każijiet ta' force majeure li jkunu ġew debitament innotifikati lis-Segretarjat tal-ICCAT.
 Artikolu 58
 L-obbligi tar-rappurtar
 1.L-Istat Membru tal-bandiera ta' bastimenti tas-sajd bil-konz pelaġiċi kbar li jkunu ttrażbordaw u l-Istat Membru tal-bandiera ta' bastimenti tal-ġarr li jkunu aċċettaw it-trażbordi fis-sena ta' qabel kull sena għandhom jibagħtu rapport lill-Kummissjoni sal-15 ta' Awwissu dwar:
 (a)il-kwantitajiet ta' qabdiet tal-ispeċijiet tal-ICCAT, skont l-ispeċi u, jekk ikun possibbli skont l-istokk, li jkunu ġew ittrażbordati fis-sena ta' qabel;
 (b)il-kwantitajiet ta' speċijiet oħrajn li jkunu nqabdu mal-ispeċijiet tal-ICCAT skont l-ispeċi, fejn din tkun magħrufa, li jkunu ġew ittrażbordati fis-sena ta' qabel;
 (c)il-lista tal-bastimenti tas-sajd bil-konz pelaġiċi kbar li jkunu ttrażbordaw fis-sena ta' qabel;
 (d)rapport komprensiv li jivvaluta l-kontenut u l-konklużjomnijiet tar-rapporti tal-osservaturi assenjati għall-bastimenti tal-ġarr li jkunu rċevew it-trażbordi mill-bastimenti tas-sajd bil-konz pelaġiċi kbar tagħhom.
 2.Il-Kummissjoni għandha tgħaddi l-informazzjoni li tirċievi lis-Segretarjat tal-ICCAT sal-15 ta' Settembru ta' kull sena b'konformità mal-paragrafu 1.
 Artikolu 59
 Il-konsistenza tad-dejta rrappurtata
 L-Istat Membru tal-bandiera tal-bastiment tas-sajd bil-konz pelaġiku kbir li jkun qed iwettaq it-trażbordi fuq il-baħar għandu jeżamina l-informazzjoni li jkun irċieva skont id-dispożizzjonijiet ta' dan ir-Regolament biex jiddetermina li jkun hemm konsistenza bejn il-qabdiet irrappurtati, it-trażbordi u l-ħatt l-art ta' kull bastiment, anki b'kooperazzjoni mal-Istat tal-iżbark jekk ikun hemm bżonn. Din il-verifika għandha titwettaq b'mod li jiżgura li l-bastiment ikollu l-inqas interferenza u inkonvenjenza possibbli, u li ma jikkawżax deterjorament tal-kwalità tal-ħut.
 Il-Kapitolu V
 Il-Programmi tal-Osservaturi Xjentifiċi
 Artikolu 60
 It-twaqqif ta' programmi domestiċi tal-osservaturi xjentifiċi
 1.L-Istati Membri għandhom iwaqqfu programmi domestiċi tal-osservaturi xjentifiċi u jiżguraw dawn li ġejjin:
 (a)programm ta' osservazzjoni xjentifika ta' minimu ta' 5% tal-isforz tas-sajd f'kull wieħed minn dawn is-setturi tas-sajd: bil-konzijiet pelaġiċi, bit-tartarun tal-borża, u bil-lixka;
 (b)għall-bastimenti nolleġġati, b'deroga mill-punt (a), programm ta' osservazzjoni xjentifika ta' minimu ta' 10 % tal-isforz tas-sajd f'kull wieħed minn dawn is-setturi tas-sajd: bil-konzijiet pelaġiċi, bit-tartarun tal-borża, u bil-lixka;
 (c)kopertura rappreżentattiva taż-żmien u tal-ispazju tat-tħaddim tal-flotta biex ikun żgurat il-ġbir ta' biżżejjed dejta li tkun rilevanti, filwaqt li jitqiesu l-karatteristiki tal-flotot u tal-attivitajiet tas-sajd;
 (d)il-ġbir tad-dejta dwar kull aspett tal-operazzjoni tas-sajd, inkluż dak tal-qabda, kif hemm speċifikat fl-Artikolu 62(1).
 2.Il-kopertura tal-osservaturi msemmija fil-paragrafu 1(a) u (b) għandha tiġi kkalkulata kif ġej:
 (a)l-għadd ta' settijiet jew vjaġġi għall-attivitajiet tas-sajd bit-tartarun tal-borża;
 (b)skont l-għadd ta' jiem ta' sajd, l-għadd ta' settijiet jew vjaġġi għall-attivitajiet tas-sajd bil-konz pelaġiku; jew
 (c)skont l-għadd ta' jiem ta' sajd għall-attivitajiet ta' sajd bil-lixka.
 3.B'deroga mill-punt (a) tal-paragrafu 1, għall-bastimenti twal inqas minn 15-il metru, fejn jista' jkun hemm tħassib straordinarju dwar is-sikurezza li jipprekludi li jkun hemm osservatur abbord il-bastiment, Stat Membru jista' juża metodu differenti għall-monitoraġġ xjentifiku. Dak il-metodu alternattiv għandu jiżgura kopertura ta' osservazzjoni li tkun taqbel ma' dik speċifikata fil-paragrafu 1(a) u ma' ġbir ekwivalenti ta' dejta. L-Istat Membru kkonċernat għandu jippreżenta d-dettalji tal-metodu lill-Kummissjoni.
 4.Il-Kummissjoni għandha tressaq id-dettalji tal-metodu lill-Kumitat Permanenti dwar ir-Riċerka u l-Istatistika tal-ICCAT għall-evalwazzjoni tiegħu. Il-metodi alternattivi li jintużaw skont din id-dispożizzjoni għandhom ikunu suġġetti għall-approvazzjoni tal-Kummissjoni tal-ICCAT fil-laqgħa annwali tal-ICCAT qabel ma jintużaw.
 Artikolu 61
 Il-kwalifiki tal-osservaturi xjentifiċi
 L-Istati Membri għandhom jiżguraw li l-osservaturi jkunu segwew it-taħriġ meħtieġ u li jkunu approvati qabel ma jiġu assenjati. L-osservaturi għandu jkollhom il-kwalifiki li ġejjin:
 (a)għarfien u esperjenza biżżejjed biex ikunu jistgħu jidentifikaw l-ispeċijiet u jiġbru l-informazzjoni dwar konfigurazzjonijiet differenti ta' tagħmir;
 (b)biżżejjed għarfien tal-miżuri ta’ konservazzjoni u ta’ ġestjoni tal-ICCAT;
 (c)il-kapaċità li josservaw u jirreġistraw b'mod preċiż id-dejta li trid tinġabar skont il-programm;
 (d)il-kapaċità li jieħdu l-kampjuni bijoloġiċi;
 (e)ma għandhomx ikunu membri tal-ekwipaġġ tal-bastiment tas-sajd li jkun qed jiġi osservat; u
 (f)ma għandhomx ikunu impjegati tal-kumpanija tal-bastimenti tas-sajd involuti fl-attività tas-sajd li qed tiġi osservata.
 Artikolu 62
 Ir-responsabbiltajiet tal-osservaturi xjentifiċi
 1.B'mod partikolari, l-Istati Membri għandhom jirrikjedu mill-osservaturi li:
 (a)jirreġistraw u jirrappurtaw dwar l-attività tas-sajd u għandhom jinkludu, mill-inqas dawn li ġejjin:
 (i) id-dejta dwar it-total tal-qabda fil-mira, tal-qabda aċċessorja u tal-iskart (dan jinkludi l-klieb il-baħar, il-fkieren tal-baħar, il-mammiferi marini, u l-għasafar tal-baħar), il-kompożizzjoni tad-daqsijiet, dak li jsir minnhom (jiġifieri, miżmumin, skartati mejta, meħlusa ħajjin), u kampjuni bijoloġiċi għall-istudji tal-ġrajja tal-ħajja (eż. gonadi, otoliti, xewk, skalji);
 (ii) informazzjoni dwar l-operazzjonijiet tas-sajd, li tinkludi ż-żona tal-qbid skont il-latitudni u l-lonġitudni, informazzjoni dwar l-isforz tas-sajd (eż. l-għadd ta' settijiet, l-għadd ta' snanar, eċċ.) id-data ta' kull operazzjoni tas-sajd, li tinkludi, skont ir-rilevanza, il-ħinijiet tal-bidu u tat-tmiem tal-attività tas-sajd;
 (b)josservaw u jirreġistraw l-użu ta' miżuri ta' mitigazzjoni tal-qabdiet aċċessorji u informazzjoni rilevanti oħra;
 (c)jippreżentaw il-proposti li jqisu li jkunu xierqa biex isiru iżjed effiċjenti l-miżuri għall-konservazzjoni u tal-monitoraġġ xjentifiku.
 2.L-Istati Membri għandhom jaċċertaw li jintużaw protokolli għall-ġbir tad-dejta li jkunu robusti, u fejn hemm bżonn jintużaw ukoll il-kameras u r-ritratti.
 3.Il-kaptani tal-bastimenti għandhom jiggarantixxu l-aċċess xieraq għall-bastiment u għall-operazzjonijiet tiegħu biex l-osservatur ikun jista' jwettaq xogħlu b'mod effettiv.
 Artikolu 63
 Il-preżentazzjoni tal-informazzjoni miġbura
 Sat-30 ta' Ġunju ta' kull sena, l-Istati Membri għandhom jippreżentaw l-informazzjoni li tkun inġabret fil-programmi domestiċi tal-osservaturi lill-Kummissjoni. Il-Kummissjoni għandha tgħaddi din l-informazzjoni lis-Segretarjat tal-ICCAT sal-31 ta' Lulju ta' kull sena.
 Il-Kapitolu VI
 Il-kontroll ta' bastimenti ta' pajjiżi terzi fil-portijiet tal-Istati Membri
 Artikolu 64
 L-obbligi tar-rappurtar dwar portijiet u punti ta' kuntatt magħżulin
 1.L-Istati Membri li jkunu jridu jagħtu aċċess għall-portijiet tagħhom lil bastimenti tas-sajd ta' pajjiżi terzi li jkunu qegħdin iġorru speċijiet tal-ICCAT jew prodotti tal-ħut li joriġinaw minn dawn l-ispeċijiet li ma jkunux għadhom inħattu l-art jew ġew ittrażbordati f'port għandhom:
 (a)jagħżlu l-portijiet tagħhom li għalihom il-bastimenti ta' pajjiżi terzi jkunu jistgħu jitolbu l-aċċess skont l-Artikolu 5 tar-Regolament (KE) Nru 1005/2008;
 (b)jagħżlu punt ta' kuntatt fejn ikunu jistgħu jirċievu avviż minn qabel skont l-Artikolu 6 tar-Regolament (KE) Nru 1005/2008;
 (c)jagħżlu punt ta' kuntatt minn fejn ikunu jistgħu jibagħtu r-rapporti tal-ispezzjonijiet tal-portijiet, b'konformità mal-Artikolu 65.
 2.L-Istati Membri għandhom jittrażmettu kull tibdil fil-lista tal-portijiet u tal-punti ta' kuntatt magħżulin lill-Kummissjoni mill-inqas 30 jum qabel ma jsiru effettivi t-tibdiliet. Il-Kummissjoni għandha tibgħat dik l-informazzjoni lis-Segretarjat tal-ICCAT mill-inqas 14-il jum qabel ma jsiru effettivi t-tibdiliet.
 Artikolu 65
 L-Obbligi ta' rappurtar tal-ispezzjonijiet tal-portijiet
 1.L-Istat Membru li jkun qed iwettaq l-ispezzjoni għandu jibgħat kopja tar-rapport dwar l-ispezzjoni tal-port imsemmi fl-Artikolu 10(3) tar-Regolament (KE) Nru 1005/2008 lill-Kummissjoni mhux aktar tard minn 10 ijiem wara li titlesta l-ispezzjoni. Il-Kummissjoni għandha tibgħat dik l-informazzjoni lis-Segretarjat tal-ICCAT mhux aktar tard minn 14-il jum wara d-data tat-tlestija tal-ispezzjoni.
 2.Jekk ir-rapport tal-ispezzjoni tal-port ma jkunx jista' jintbagħat fl-ewwel 10 ijiem, l-Istat Membru spettur fi żmien 10 ijiem għandu jagħti r-raġunijiet għal dan id-dewmien lill-Kummissjoni, u jinfurmaha meta se jitressaq ir-rapport.
 3.Jekk l-informazzjoni li tkun inġabret waqt l-ispezzjoni tagħti x'jifhem lill-uffiċjal li bastiment ta' pajjiż terz għamel xi ksur tal-miżuri ta' konservazzjoni u ġestjoni tal-ICCAT, għandu japplika l-Artikolu 11 tar-Regolament (KE) Nru 1005/2008.
 Il-Kapitolu VII
 L-infurzar
 Artikolu 66
 Każijiet ta' ksur allegat li jiġu rrappurtati mill-Istati Membri
 1.Barra mir-rekwiżiti stipulati fl-Artikolu 48(4) tar-Regolament (KE) Nru 1005/2008, l-Istati Membri għandhom iressqu kull informazzjoni dokumentata li turi l-possibbiltà ta' nuqqas ta' konformità min-naħa ta' PKK mal-miżuri ta' konservazzjoni u ta' ġestjoni tal-ICCAT, mill-inqas 140 jum qabel il-laqgħa annwali tal-ICCAT. Il-Kummissjoni għandha teżamina dik l-informazzjoni, u jekk ikun jixraq, tibgħatha lis-Segretarjat tal-ICCAT mill-inqas 120 jum qabel il-laqgħa annwali tal-ICCAT.
 2.L-Istati Membri għandhom iressqu lista tal-bastimenti tas-sajd ta' 12-il metru jew li huma itwal b'mod ġenerali lill-Kummissjoni, u tal-bastimenti fejn jiġu pproċessati l-ħut, tal-laneġ tal-irmonk, tal-bastimenti li jagħmlu t-trażbordar u tal-bastimenti tal-għajnuna li jkun allegat dwarhom li qegħdin iwettqu attivitajiet tas-sajd IUU fiż-żona tal-Konvenzjoni tal-ICCAT fis-sena attwali u fis-sena ta' qabilha, flimkien mal-evidenza li ssostni l-preżunzjoni tal-attività tas-sajd IUU. Dik il-lista għandha tintbagħat mill-inqas 140 jum qabel il-laqgħa annwali tal-ICCAT. Il-Kummissjoni għandha teżamina dik l-informazzjoni, u jekk din tkun iddokumentata biżżejjed, tibgħatha lis-Segretarjat tal-ICCAT mill-inqas 120 jum qabel il-laqgħa annwali tal-ICCAT biex jiġi stabbilit l-abbozz tal-lista tal-IUU tal-ICCAT.
 Artikolu 67
 L-abbozz tal-lista tal-IUU
 L-Istati Membri għandhom jissorveljaw mill-qrib il-bastimenti li jkunu mniżżlin fl-Abbozz tal-lista tal-IUU tal-ICCAT li tiġi ċċirkolata mis-Segretarju Eżekuttiv tal-ICCAT, biex jiddeterminaw l-attivitajiet u l-bidliet possibbli fl-ismijiet, tal-bnadar, jew tal-proprjetarji rreġistrati, ta' dawk il-bastimenti.
 Artikolu 68
 Nuqqasijiet ta' konformità allegati li jiġu rrappurtati mis-Segretarju Eżekuttiv tal-ICCAT
 1.Jekk il-Kummissjoni tirċievi xi informazzjoni mingħand is-Segretarju Eżekuttiv tal-ICCAT li tindika nuqqas ta' konformità ssuspettat ta' Stat Membru, il-Kummissjoni għandha tibgħat dik l-informazzjoni minnufih lill-Istat Membru kkonċernat.
 2.L-Istat Membru kkonċernat għandu jibgħat is-sejbiet ta' kull investigazzjoni li ssir b'rabta ma' allegazzjonijiet ta' nuqqas ta' konformità u jirrapporta kull azzjoni li titwettaq biex tindirizza kwistjonijiet ta' nuqqas ta' konformità lill-Kummissjoni, mhux aktar tard minn 45 jum qabel il-laqgħa annwali tal-ICCAT. Il-Kummissjoni għandha tibgħat dik l-informazzjoni lis-Segretarju Eżekuttiv tal-ICCAT mill-inqas 30 jum qabel il-laqgħa annwali tal-ICCAT.
 Artikolu 69
 Każijiet ta' ksur allegat li jiġu rrappurtati minn PKK
 1.L-Istati Membri għandhom jagħżlu punt ta' kuntatt fejn jistgħu jirċievu r-rapporti dwar l-ispezzjonijiet tal-portijiet mingħand il-PKK.
 2.L-Istati Membri għandhom jibagħtu lill-Kummissjoni kull tibdil tal-punti ta' kuntatt imsemmijin fil-paragrafu 1 mill-inqas 30 jum qabel ma jsiru effettivi dawn il-bidliet. Il-Kummissjoni għandha tibgħat dik l-informazzjoni lis-Segretarjat tal-ICCAT mill-inqas 14-il jum qabel ma jsiru effettivi t-tibdiliet.
 3.Jekk il-punt ta' kuntatt magħżul minn Stat Membru jirċievi rapport dwar ispezzjoni ta' port mingħand PKK li jagħti l-evidenza li bastiment tas-sajd li jtajjar il-bandiera ta' dak l-Istat Membru jkun ikkommetta ksur tal-miżuri ta' konservazzjoni u ġestjoni tal-ICCAT, dak l-Istat Membru għandu minnufih jinvestiga l-ksur u fi żmien 160 jum li jkun irċieva r-rapport jinforma lill-Kummissjoni dwar l-istatus tal-investigazzjoni u b'kull azzjoni ta' infurzar li tkun twettqet.
 4.Jekk l-Istat Membru tal-bandiera ma jkunx jista' jlaħħaq biex jibgħat din l-informazzjoni fil-limitu taż-żmien imsemmi fil-paragrafu 1, dan għandu jagħti r-raġunijiet għal dan id-dewmien lill-Kummissjoni u jinfurmaha meta se jressaq ir-rapport dwar l-istatus.
 5.Il-Kummissjoni għandha tibgħat din l-informazzjoni lis-Segretarjat tal-ICCAT fi żmien 180 jum wara li tirċievi r-rapport dwar l-ispezzjoni u fir-rapport annwali msemmi fl-Artikolu 70, għandha tinkludi l-informazzjoni dwar l-istatus tal-investigazzjoni u dwar kull azzjoni ta' infurzar li jkun wettaq l-Istat Membru tal-bandiera.
 It-TITOLU IV
 DISPOŻIZZJONIJIET FINALI
 Artikolu 70
 Ir-rapport annwali
 1.Sat-30 ta' Ġunju ta' kull sena, l-Istati Membri għandhom iressqu rapport annwali lill-Kummissjoni dwar is-sena kalendarja preċedenti, u dan għandu jkun fih l-informazzjoni dwar is-sajd, ir-riċerka, l-istatistika, il-ġestjoni, l-attivitajiet ta' spezzjoni u kull informazzjoni oħra rilevanti.
 2.Ir-rapport annwali għandu jinkludi l-informazzjoni dwar il-miżuri li jkunu ttieħdu għall-mitigazzjoni tal-qbid inċidentali u biex jitnaqqas l-iskart, u informazzjoni dwar kull riċerka rilevanti f'dan il-qasam.
 3.Il-Kummissjoni għandha tiġbor l-informazzjoni li tirċievi u tibgħatha lill-ICCAT mingħajr dewmien.
 4.Il-Kummissjoni tista’ tadotta atti ta’ implimentazzjoni fir-rigward tar-regoli dettaljati għall-format tar-rapport annwali msemmi f’dan l-Artikolu. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 74(2).
 Artikolu 71
 Il-kunfidenzjalità
 Id-dejta li tinġabar u tinqasam fil-qafas ta' dan ir-Regolament għandha tiġi ttrattata b'konformità mar-regoli applikabbli dwar il-kunfidenzjalità skont l-Artikoli 112 u 113 tar-Regolament (KE) Nru 1224/2009.
 Artikolu 72
 Il-proċedura tal-emendi
 Biex timplimenta l-emendi għar-rakkomandazzjonijiet eżistenti tal-ICCAT fil-leġiżlazzjoni tal-Unjoni, il-Kummissjoni għandha tingħata s-setgħa li tadotta l-atti delegati skont l-Artikolu 73 li jemenda:
 (a)l-Annessi II sa VIII ta' dan ir-Regolament;
 (b)il-limiti taż-żmien stipulati fl-Artikoli 7(1), 8, 9(1), 10(2), 14(1) u (3), 18, 20(2), (3), u (4), 22(2), 23(1) u (2), 26(1) u (3), 40(1), 42(1), 43(3), 46(2), 47(1) u (2), 49(1) u (2), 55(3), 56(1), (2) u (3), 58(1) u (2), 63, 64(2), 65(1) u (2), 66(1) u (2), 68(2), 69(2), (3) u (5) u 70(1);
 (c)iż-żona stipulata fl-Artikolu 14(1)(b);
 (d)id-daqsijiet minimi stipulati fl-Artikoli 19(1) u (2), 24(2), 29(2) u (3);
 (e)it-tolleranzi stipulati fl-Artikoli 19(2) u (3), 21, u 24(3);
 (f)l-ispeċifikazzjonijiet tekniċi tas-snanar u tal-konzijiet stipulati fl-Artikoli 25 u 38(5)(b);
 (g)il-kopertura tal-osservaturi xjentifiċi stipulata fl-Artikoli 29(1), u 60(1)(a) u (b);
 (h)it-tip ta' informazzjoni u dejta stipulati fl-Artikoli 11(1), (2) u (3), 12, 20(2), 26(1), 42(1), 49(1) u (2), 53(4), 54(4), 55(3) u 58(1);
 (i)l-għadd massimu ta' bagi tal-istrumenti stipulat fl-Artikolu 9(4).
 Artikolu 73
 L-eżerċitu tad-delega
 1.Is-setgħa tal-adozzjoni ta’ atti delegati hija mogħtija lill-Kummissjoni suġġett għall-kundizzjonijiet stabbiliti f'dan l-Artikolu.
 2.Is-setgħa tal-adozzjoni ta' atti delegati msemmija fl-Artikolu 72 għandha tingħata lill-Kummissjoni għal perjodu ta’ żmien indeterminat, mid-data tad-dħul fis-seħħ ta’ dan ir-Regolament.
 3.Id-delega tas-setgħa msemmija fl-Artikolu 72 tista’ tiġi revokata fi kwalunkwe ħin mill-Parlament Ewropew jew mill-Kunsill. Deċiżjoni ta’ revoka għandha ttemm id-delega tas-setgħa speċifikata f’dik id-deċiżjoni. Din għandha ssir effettiva fil-jum wara dak tal-pubblikazzjoni tad-deċiżjoni f'Il-Ġurnal Uffiċjali tal-Unjoni Ewropea jew f'data aktar tard speċifikata fiha. Ma għandha taffettwa l-validità ta' ebda att delegat li jkun diġà fis-seħħ.
 4.Hekk kif tadotta att delegat, il-Kummissjoni għandha tinnotifikah simultanjament lill-Parlament Ewropew u lill-Kunsill.
 5.Att delegat adottat skont l-Artikolu 72 għandu jidħol fis-seħħ biss jekk ma tiġix espressa oġġezzjoni mill-Parlament Ewropew jew mill-Kunsill fi żmien xahrejn min-notifika ta’ dak l-att lill-Parlament Ewropew u lill-Kunsill jew jekk, qabel ma jiskadi dak il-perjodu, il-Parlament Ewropew u l-Kunsill ikunu t-tnejn infurmaw lill-Kummissjoni li mhumiex sejrin joġġezzjonaw. Dak il-perjodu jiġi estiż b’xahrejn b'inizjattiva tal-Parlament Ewropew jew tal-Kunsill.
 Artikolu 74
 L-implimentazzjoni
 1.Il-Kummissjoni għandha tiġi megħjuna mill-Kumitat għas-Sajd u l-Akkwakultura mwaqqaf bl-Artikolu 47 tar-Regolament (UE) Nru 1380/2013. Dak il-Kumitat għandu jkun kumitat skont it-tifsira tar-Regolament (UE) Nru 182/2011.
 2.Meta ssir referenza għal dan il-paragrafu, għandu japplika l-Artikolu 5 tar-Regolament (UE) Nru 182/2011.
 Artikolu 75
 L-emendi għar-Regolament (KE) Nru 1936/2001
 Fir-Regolament (KE) Nru 1936/2001, l-Artikoli 4, 5, 6, 6(a), 7, 8a, 8b, 8c, 9, 9a, 10, 11, 12, 13, 14, 15, 16, 17, 18 u 19 tħassru.
 Artikolu 76
 L-emendi għar-Regolament (KE) Nru 1984/2003
 Ir-Regolament (KE) Nru 1984/2003 huwa emendat kif ġej:
 (a)Fl-Artikolu 3, jinżiedu l-punti (g) u (h) li ġejjin:
 "(g) 'bastimenti tas-sajd kbar' tfisser bastimenti tas-sajd li jkollhom tul b'kollox ta' 20 metru jew iżjed;
 (h) 'bastimenti tas-sajd bil-konz pelaġiċi kbar' tfisser bastimenti tas-sajd bil-konz pelaġiċi li jkollhom tul b'kollox ta' 24 metru jew iżjed;"
 (b)Fl-Artikolu 4(2), jinżied il-punt (c) li ġej:
 "(c) jekk is-sajd ikun sar minn bastiment tas-sajd kbir, jista' jiġi aċċettat biss jekk dak il-bastiment ikun elenkat fir-reġistru tal-bastimenti tal-ICCAT".
 (c)Fl-Artikolu 5(2), jinżied il-punt (c) li ġej:
 "(c) jekk is-sajd ikun sar minn bastiment tas-sajd kbir, jista' jiġi vvalidat biss jekk dak il-bastiment ikun elenkat fir-reġistru tal-bastimenti tal-ICCAT".
 (d)Fil-Kapitolu 2, tiddaħħal it-Taqsima 4 li ġejja:
 "It-Taqsima 4
 Ir-rekwiżiti fuq l-Istati Membri rigward il-prodotti trażbordati fiż-żona tal-Konvenzjoni tal-ICCAT
 Artikolu 7a
 Id-Dokumenti ta' statistika u r-rappurtaġġ
 1.Meta jkun qed jivvalida d-dokumenti tal-istatistika, l-Istat Membru tal-bandiera ta' bastimenti tas-sajd bil-konz pelaġiċi kbar għandhom jiżguraw li t-trażbordi jkunu konsistenti mal-ammont tal-qabda rrappurtat minn kull bastiment.
 2.L-Istati Membri tal-bandiera tal-bastimenti tas-sajd bil-konz pelaġiċi kbar għandhom jivvalidaw id-dokumenti statistiċi dwar il-ħut ittrażbordat, wara li jkunu kkonfermaw li t-trażbord ikun sar b'konformità mal-Artikoli 50 sa 57 tar-[Regolament dwar it-traspożizzjoni tal-ICCAT]. Dik il-konferma għandha tkun ibbażata fuq l-informazzjoni li tkun inġabret permezz tal-Programm tal-Osservaturi tal-ICCAT għat-trażbordar fuq il-baħar.
 3.L-Istati Membri għandhom jeżiġu li l-ispeċijiet koperti mill-programmi ta' dokumentazzjoni statistika li jinqabdu minn bastimenti tas-sajd bil-konz pelaġiċi kbar fiż-żona tal-Konvenzjoni tal-ICCAT, meta jiġu impurtati fiż-żoni jew fit-territorji tagħhom, ikollhom magħhom id-dokumenti tal-istatistika vvalidati għall-bastimenti li huma elenkati fil-lista tal-bastimenti tas-sajd bil-konz pelaġiċi kbar awtorizzati li jittrażbordaw fuq il-baħar tal-ICCAT, u kopja tad-dikjarazzjoni tat-trażbord tal-ICCAT."
 Artikolu 77
 L-emendi għar-Regolament (KE) Nru 520/2007
 Fir-Regolament (KE) Nru 520/2007, jitħassru l-Artikolu 4(1), it-Titolu II u l-Annessi II, III u IV.
 Artikolu 78
 Id-dħul fis-seħħ
 Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
 Dan ir-Regolament għandu jorbot fl-intier tiegħu u japplika direttament fl-Istati Membri kollha.
 Magħmul fi Brussell,
 Għall-Parlament Ewropew
 Ghall-Kunsill
 Il-President
 Il-President
 (1)
 Dan ir-Regolament ġie emendat tliet darbiet: fl-2004, fl-2008 u fl-2009, bir-Regolament tal-Kunsill (KE) Nru 869/2004 tas-26 ta' April 2004, bir-Regolament tal-Kunsill (KE) Nru 1005/2008 tad-29 ta' Settembru 2008, u bir-Regolament tal-Kunsill (KE) Nru 302/2009 tas-6 ta' April 2009, biex jitqiesu r-riżultati tal-laqgħat annwali tal-ICCAT ta' bejn l-2001 u l-2008.
 (2)
 L-aħħar darba li ġie emendat dan ir-Regolament kien bir-Regolament (UE) Nru 500/2012 tal-Parlament Ewropew u tal-Kunsill biex tiġi trasposta r-Rakkomandazzjoni nru 10-04 tal-ICCAT. Il-proposta għat-tielet emenda tar-Regolament (KE) Nru 302/2009 bil-għan li jiġu trasposti l-aktar miżuri riċenti adottati mill-ICCAT fl-2012 u fl-2013, bħal dawk b'rabta mal-istaġuni tas-sajd, bħalissa qiegħda fil-proċess tal-adozzjoni.
 (3)
 ĠU C , , p. .
 (4)
 Ir-Regolament (UE) Nru 1380/2013 tal-Parlament Ewropew u tal-Kunsill tal-11 ta' Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE (ĠU L 354, 28.12.2013, p. 22).
 (5)
 Id-Deċiżjoni tal-Kunsill 98/392/KE tat-23 ta' Marzu 1998 li tirrigwarda l-konklużjoni mill-Komunità Ewropea tal-Konvenzjoni tan-Nazzjonijiet Uniti tal-10 ta' Diċembru 1982 dwar il-Liġi tal-Baħar u l-Ftehim tat-28 ta' Lulju 1994 li għandu x'jaqsam mal-implimentazzjoni tal-Parti XI tagħha (ĠU L 179, 23.6.1998, p. 1).
 (6)
 Id-Deċiżjoni tal-Kunsill 86/238/KEE tad-9 ta’ Ġunju 1986 dwar l-Adeżjoni tal-Komunità fil-Konvenzjoni Internazzjonali għall-Konservazzjoni tat-Tonn tal-Atlantiku, kif emendata bil-Protokoll mehmuż mal-Att Finali tal-Konferenza tal-Plenipotenzjari tal-Istati li jifformaw Parti mill-Konvenzjoni ffirmata f’Pariġi fl-10 ta’ Lulju 1984 (ĠU L 162, 18.6.1986, p. 33).
 (7)
 Ir-Regolament tal-Kunsill (KE) Nru 1936/2001 tas-27 ta’ Settembru 2001 li jistabbilixxi miżuri ta’ kontroll applikabbli għas-sajd għal ċerti stokkijiet ta’ ħut li jpassi ħafna (ĠU L 263, 3.10.2001, p. 1).
 (8)
 Ir-Regolament tal-Kunsill (KE) Nru 520/2007 tas-7 ta’ Mejju 2007 li jistabbilixxi ċerti miżuri tekniċi għall-konservazzjoni ta’ ċerti ħażniet ta’ speċi li jpassu ħafna u li jħassar ir-Regolament (KE) Nru 973/2001 (ĠU L 123, 12.5.2007, p. 3).
 (9)
 Ir-Regolament tal-Kunsill (KE) Nru 302/2009 tas-6 ta’ April 2009 li jistabbilixxi pjan multiannwali għall-irkupru tat-tonn fil-Lvant tal-Atlantiku u fil-Mediterran, li jemenda r-Regolament (KE) Nru 43/2009 u li jħassar ir-Regolament (KE) Nru 1559/2007 (ĠU L 96, 15.4.2009, p. 1).
 (10)
 Ir-Regolament (UE) Nru 182/2011 tal-Parlament Ewropew u tal-Kunsill tas-16 ta' Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni (ĠU L 55, 28.2.2011, p. 13).
 (11)
 Ir-Regolament tal-Kunsill (KE) Nru 1224/2009 tal-20 ta' Novembru 2009 li jistabbilixxi sistema Komunitarja ta' kontroll għall-iżgurar tal-konformità mar-regoli tal-Politika Komuni tas-Sajd, li jemenda r-Regolamenti (KE) Nru 847/96, (KE) Nru 2371/2002, (KE) Nru 811/2004, (KE) Nru 768/2005, (KE) Nru 2115/2005, (KE) Nru 2166/2005, (KE) Nru 388/2006, (KE) Nru 509/2007, (KE) Nru 676/2007, (KE) Nru 1098/2007, (KE) Nru 1300/2008, (KE) Nru 1342/2008 u li jħassar ir-Regolamenti (KEE) Nru 2847/93, (KE) Nru 1627/94 u (KE) Nru 1966/2006 (ĠU L 343, 22.12.2009, p. 1).
 (12)
 Ir-Regolament ta' Implimentazzjoni tal-Kummissjoni (UE) Nru 404/2011 tat-8 ta' April 2011 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 1224/2009 li jistabbilixxi sistema Komunitarja ta' kontroll għall-iżgurar tal-konformità mar-regoli tal-Politika Komuni tas-Sajd (ĠU L 112, 30.4.2011, p. 1).
 (13)
 Ir-Regolament tal-Kunsill (KE) Nru 1005/2008 tad-29 ta' Settembru 2008 li jistabbilixxi sistema Komunitarja sabiex tipprevjeni, tiskoraġġixxi u telimina s-sajd illegali, mhux irrappurtat u mhux irregolat, li jemenda r-Regolamenti (KEE) Nru 2847/93, (KE) Nru 1936/2001 u (KE) Nru 601/2004 u li jħassar ir-Regolamenti (KE) Nru 1093/94 u (KE) Nru 1447/1999 (ĠU L 286, 29.10.2008, p. 1).
 (14)
 Ir-Regolament ta’ Delega tal-Kummissjoni (UE) 2015/98 tat-18 ta’ Novembru 2014 dwar l-implimentazzjoni tal-obbligi internazzjonali tal-Unjoni, kif imsemmi fl-Artikolu 15(2) tar-Regolament (UE) Nru 1380/2013 tal-Parlament Ewropew u tal-Kunsill, taħt il-Konvenzjoni Internazzjonali għall-Konservazzjoni tat-Tonn tal-Atlantiku u tal-Konvenzjoni dwar il-Kooperazzjoni Multilaterali Futura dwar is-Sajd fl-Atlantiku tal-Majjistral (ĠU L 16/23, 23.1.2015, p. 23).
 (15)
 Ir-Regolament tal-Kunsill (KE) Nru 1984/2003 tat-8 ta' April 2003 li jintroduċi sistema għall-monitoraġġ ta' statistika tal-kummerċ fit-tonn aħmar, pixxispad u tonn alalunga fi ħdan il-Komunità (ĠU L 295, 13.11.2003, p. 1).
 (16)
 Ir-Regolament tal-Kunsill (KE) Nru 1967/2006 tal-21 ta' Diċembru 2006 dwar miżuri ta' ġestjoni għall-isfruttament sostenibbli ta' riżorsi tas-sajd fil-Baħar Mediterran u li jemenda r-Regolament (KE) Nru 2847/93 u jħassar ir-Regolament (KE) Nru 1626/94 (ĠU L 409, 30.12.2006, p. 11).
 (17)
 Ir-Regolament tal-Kummissjoni (KE) Nru 26/2004 tat-30 ta' Diċembru 2003 dwar ir-reġistru tal-flotta tas-sajd tal-Komunità (ĠU L 5, 9.1.2004, p. 25).
 (18)
 ISBN 978-92-5-106226-5 (
 http://www.fao.org/docrep/012/i0725e/i0725e.pdf
 ).
 (19)
 Ir-Regolament tal-Kunsill (KE) Nru 199/2008 tal-25 ta’ Frar 2008 dwar l-istabbiliment ta’ qafas Komunitarju għall-ġbir, il-ġestjoni u l-użu ta’ dejta fis-settur tas-sajd u appoġġ għall-parir xjentifiku fir-rigward tal-Politika Komuni dwar is-Sajd (ĠU L 60, 5.3.2008, p. 1).
 (20)
 Id-Deċiżjoni tal-Kummissjoni 2010/93/UE tat-18 ta’ Diċembru 2009 li tadotta programm Komunitarju multiannwali għall-ġbir, il-ġestjoni u l-użu ta' dejta fis-settur tas-sajd għall-perjodu 2011-2013 (ĠU L 41, 16.2.2010, p. 8)
 ---documentbreak---
 IL-KUMMISSJONI EWROPEA
 Brussell, 17.6.2016
 COM(2016) 401 final
 ANNESSI
 tal-Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi l-miżuri ta' ġestjoni, ta' konservazzjoni u ta' kontroll li japplikaw fiż-Żona tal-Konvenzjoni tal-Kummissjoni Internazzjonali għall-Konservazzjoni tat-Tonn tal-Atlantiku (ICCAT) u li jemenda r-Regolamenti tal-Kunsill (KE) Nru 1936/2001, (KE) Nru 1984/2003 u (KE) Nru 520/2007
 Anness I
 Speċi tal-ICCAT
 Familja
 Isem bil-Latin
 Isem Malti
 Scombridae
 Acanthocybium solandri
 Pizzintun tal-istrixxi
 Allothunnus fallai
 Tonn Irqiq
 Auxis rochei
 Żgamirru
 Auxis thazard
 Tumbrell
 Euthynnus alletteratus
 Kubrita
 Gasterochisma melampus
 Tonn farfett
 Katsuwonus pelamis
 Palamit
 Orcynopsis unicolor
 Plamtu bla rigi
 Sarda sarda
 Plamtu
 Scomberomorus brasiliensis
 Kavall tal-Brażil
 Scomberomorus cavalla
 Kavall irjali
 Scomberomorus maculatus
 Kavall tat-tikek
 Scomberomorus regalis
 Kavall irjali tal-Atlantiku
 Scomberomorus tritor
 Kavall tal-Afrika tal-Punent
 Thunnus alalunga
 Alonga
 Thunnus albacares
 Tonna safra
 Thunnus atlanticus
 Tonna sewda
 Thunnus maccoyii
 Tonna tan-Nofsinhar
 Thunnus obesus
 Tonn obeż
 Thunnus thynnus
 Tonn
 Istiophoridae
 Istiophorus albicans
 Pixxivela tal-Atlantiku
 Makaira indica
 Marlin iswed
 Makaira nigricans
 Marlin blu tal-Atlantiku
 Tetrapturus albidus
 Marlin abjad tal-Atlantiku
 Tetrapturus belone
 Pastardella
 Tetrapturus georgii
 Pastardella imperjali
 Tetrapturus pfluegeri
 Pastardella munqar twil / ta' munqarha twil
 Xiphiidae
 Xiphias gladius
 Pixxispad
 Alopiidae
 Alopias superciliosus
 Pixxivolpi għajnu kbira
 Carcharhinidae
 Carcharhinus falciformis
 Kelb il-baħar ħariri/seta
 Carcharhinus longimanus
 Kelb il-baħar tal-qarnuna bajda oċeaniku
 Prionace glauca
 Ħuta Kaħla
 Lamnidae
 Isurus oxyrinchus
 Pixxitondu
 Lamna nasus
 Pixxiplamtu
 Sphyrnidae
 Sphyrna spp.
 Kurazza
 Coryphaenidae
 Coryphaena hippurus
 Lampuka
 Anness II
 Linji gwida għat-tħejjija tal-pjanijiet ta' ġestjoni tal-FAD
 Il-Pjan ta' Ġestjoni tal-FAD għall-flotot tas-sajd tat-tartarun tal-borża u tas-sajd bil-lixka tal-PKK għandu jkun fih dawn li ġejjin:
 1.
 Deskrizzjoni
 a)
 Tipi ta' FAD: AFAD = ankrati; DFAD = għawwiema
 b)
 Tip ta' sinjal/baga
 c)
 Għadd massimu ta' FAD li se jiġu skjerati għal kull tartarun tal-borża u għal kull tip ta' FAD
 d)
 Id-distanza minima bejn l-AFAD
 e)
 Politika għat-tnaqqis u għall-użu tal-qbid inċidentali
 f)
 Kunsiderazzjoni tal-interazzjoni ma' tipi oħra ta' tagħmir
 g)
 Dikjarazzjoni jew politika dwar "is-sjieda tal-FAD"
 2.
 Arranġamenti istituzzjonali
 a)
 Responsabbiltajiet istituzzjonali għall-pjan ta' Ġestjoni tal-FAD
 b)
 Il-proċessi tal-applikazzjoni għall-approvazzjoni tal-iskjerar tal-FAD
 c)
 L-obbligi tal-proprjetarji u tal-kaptani tal-bastimenti fir-rigward tal-iskjerar u l-użu tal-FAD
 d)
 Il-politika tas-sostituzzjoni tal-FAD
 e)
 Obbligi addizzjonali tar-rappurtar minbarra dan ir-Regolament
 f)
 Politika ta' riżoluzzjoni ta' kunflitti fir-rigward tal-FAD
 g)
 Id-dettalji ta' kull żona jew perjodu magħluqa, pereżempju: ilmijiet territorjali, korsiji tal-bastimenti, qrubija ma' żoni tas-sajd artiġġanali, eċċ.
 3.
 L-ipeċifikazzjonijiet u r-rekwiżiti għat-tfassil tal-FAD
 a)
 Il-karatteristiki tal-arkitettura tal-FAD (deskrizzjoni)
 b)
 Ir-rekwiżiti tat-tidwil
 c)
 Ir-rifletturi tar-radar
 d)
 Id-distanza viżibbli
 e)
 Il-marki u l-identifikatur tal-FAD
 f)
 Il-marki u l-identifikaturi tal-bagi ta' sinjalazzjoni bir-radju (rekwiżit ta' numri tas-sensiela)
 g)
 Il-marki u l-identifikaturi tal-bagi b'ekosonda (rekwiżit ta' numri tas-sensiela)
 h)
 Riċetrażmetittur bis-satellita
 i)
 Ir-riċerka li saret fuq FAD bijodegradabbli
 j)
 Il-prevenzjoni tat-telfa jew tal-abbandun tal-FAD
 k)
 Il-ġestjoni tal-irkupru tal-FAD.
 4.
 Il-perjodu applikabbli għall-pjan ta' Ġestjoni tal-FAD
 5.
 Il-mezzi tal-monitoraġġ u tal-evalwazzjoni tal-implimentazzjoni tal-Pjan ta' Ġestjoni tal-FAD
 Anness III
 Il-lista tal-FAD skjerati fuq bażi ta' kull tliet xhur
 Identifikatur tal-FAD
 It-tipi ta' FAD u tat-tagħmir elettroniku
 Il-karatteristiki tal-Arkitettura tal-FAD
 Osservazzjoni
 Marka tal-FAD
 Sinjal assoċjat
 ID
 Tip ta' FAD
 It-tip ta' sinjal assoċjat u/jew tat-tagħmir elettroniku
 Parti għawwiema tal-FAD
 Struttura tal-FAD imdendla taħt l-ilma
 Dimensjonijiet
 Materjali
 Dimensjonijiet
 Materjali
 (1)
 (1)
 (2)
 (3)
 (4)
 (5)
 (4)
 (6)
 (7)
 ...
 ...
 ...
 ...
 ...
 ...
 ...
 ...
 ...
 ...
 ...
 ...
 ...
 ...
 ...
 ...
 ...
 ...
 (1) Agħti indikazzjoni jekk il-marka tal-FAD u l-ID tas-sinjal assoċjat ma jkunux hemm jew ma jkunux jistgħu jinqraw, u agħti l-informazzjoni kollha li għandek li tista' tgħin biex jiġi identifikat sid l-FAD.
 (2) FAD ankrat, FAD naturali għawwiem, FAD artifiċjali għawwiem.
 (3) Eż. GPS, sonda, eċċ. Jekk ma hemmx tagħmir elettroniku assoċjat mal-FAD, indika dan in-nuqqas ta' tagħmir.
 (4) Eż. il-wisa', it-tul, l-għoli, il-fond, id-daqsijiet tat-toqob tax-xbieki, eċċ.
 (5) Semmi b'liema materjali huma magħmula l-istruttura u l-gverta, u għid humiex bijodegradabbli.
 (6) Eż. xbieki, ħbula, weraq tal-palm, eċċ... u semmi l-karatteristiki tal-materjal li jħabblu u/jew huma bijodegradabbli.
 (7) F'din it-taqsima għandhom jiġu rrappurtati l-ispeċifikazzjonijiet tad-dwal, ir-rifletturi tar-radar u d-distanzi viżibbli.
 Anness IV
 Ir-rekwiżiti għall-Programm tal-Osservaturi għall-bastimenti li jistadu għat-tonn tropikali fiż-żoni ġeografiċi fejn hemm għeluq taż-żoni jew taż-żmien
 1. L-osservaturi għandu jkollhom il-kwalifiki li ġejjin biex iwettqu xogħolhom:
 − esperjenza biżżejjed li jkunu jafu jidentifikaw l-ispeċijiet u t-tagħmir tas-sajd;
 – biżżejjed għarfien tal-miżuri ta' konservazzjoni u ġestjoni tal-ICCAT attestat minn ċertifikat mogħti lilhom mill-Istat Membru u bbażat fuq il-linji gwida għat-taħriġ tal-ICCAT;
 − il-kapaċità li josservaw u jirreġistraw b'mod preċiż;
 − biżżejjed għarfien tal-lingwa tal-Istat tal-bandiera tal-bastiment li qed ikun osservat.
 2. L-osservatur ma għandhomx ikunu membri tal-ekwipaġġ tal-bastiment tas-sajd li qed ikun osservat u għandhom:
 (a) ikunu nattivi ta' waħda mill-PKK;
 (b) ikunu kapaċi jwettqu l-kompiti stabbiliti fil-punt 3 hawn taħt:
 (c) ma jkollhomx interessi finanzjarji jew ta' xi benefiċċju attwali fis-sajd tat-tonn tropikali.
 Kompiti tal-osservaturi
 3. Il-kompiti tal-osservaturi, b'mod partikolari se jkunu:
 (a) li jissorveljaw il-konformità tal-bastiment tas-sajd mal-miżuri rilevanti ta' konservazzjoni u ta' ġestjoni adottati mill-Kummissjoni tal-ICCAT.
 B'mod partikolari, l-osservaturi għandhom:
 (i) jirreġistraw l-attivitajiet tas-sajd li jitwettqu u jagħmlu r-rapporti dwarhom;
 (ii) josservaw u jistmaw il-qabdiet u jivverifikaw l-entrati li jiddaħħlu fil-ġurnal ta' abbord;
 (iii) josservaw u jniżżlu fir-reġistru bastiment li jistgħu jkunu qegħdin jistadu b'mod li jkun kontravenzjoni tal-miżuri ta' konservazzjoni u ta' ġestjoni tal-ICCAT;
 (iv) jivverifikaw il-pożizzjoni tal-bastiment waqt li dan ikun qed iwettaq l-attività tas-sajd;
 (v) iwettqu kompiti speċifiċi, bħall-ġbir ta' dejta tal-Kompitu II meta jintalbu jagħmlu dan mill-ICCAT, abbażi tal-Kumitat Permanenti dwar ir-Riċerka u l-Istatistika.
 (b) jirrappurtaw minnufih, filwaqt li jogħqodu attenti għas-sikurezza tal-osservatur, kull attività ta' sajd b'rabta mal-FAD li jkun poġġa l-bastiment f'dik iż-żona u waqt il-perjodu msemmi fl-Artikolu 11.
 (c) jiktbu rapporti ġenerali fejn jikkompilaw l-informazzjoni li tkun inġabret skont dan il-paragrafu u joffru l-opportunità lill-kaptan biex idaħħal fihom kull informazzjoni rilevanti. 4. L-osservaturi għandhom jittrattaw l-informazzjoni kollha dwar l-operazzjonijiet ta' sajd u ta' trażbord tal-bastimenti bħala kunfidenzjali u jaċċettaw dan ir-rekwiżit bil-miktub bħala kundizzjoni tal-ħatra tagħhom bħala osservaturi.
 5. L-osservaturi għandhom jikkonformaw mar-rekwiżiti stipulati fil-liġijiet u fir-regolamenti tal-Istat Membru tal-bandiera li għandu l-ġurisdizzjoni fuq il-bastiment li jkun assenjat għalih l-osservatur.
 6. L-osservaturi għandhom jirrispettaw il-ġerarkija u r-regoli ġenerali tal-imġiba li japplikaw għall-membri tal-ekwipaġġ kollu, dejjem jekk dawn ir-regoli ma jostakolawx il-kompiti tal-osservatur f'dan il-programm u l-obbligi tiegħu stabbiliti fil-punt 7.
 L-obbligi tal-Istat Membru tal-bandiera
 7. Ir-responsabbiltajiet rigward l-osservaturi tal-Istati Membri tal-bastimenti tas-sajd u tal-kaptani tagħhom għandhom jinkludu dan li ġej, b'mod partikolari:
 (a) l-osservaturi għandhom jingħataw aċċess għall-ekwipaġġ, għall-irkaptu u għat-tagħmir;
 (b) jekk jitolbu dan, l-osservaturi għandhom jingħataw aċċess ukoll għat-tagħmir elenkat hawn taħt, jekk dan ikun fuq il-bastimenti li jkunu assenjati għalihom, biex jiġi ffaċilitat it-twettiq tal-kompiti tagħhom stabbiliti fil-punt 3:
 (i) tagħmir ta' navigazzjoni bis-satellita;
 (ii) l-iskrins li juru r-radars meta dawn ikunu qed jintużaw;
 (iii) il-mezzi ta' komunikazzjoni elettroniċi.
 (c) l-osservaturi għandu jkollhom l-istess kumditajiet bħall-uffiċjali, li jinkludu l-akkomodazzjoni, l-ikel, u faċilitajiet sanitarji;
 (d) l-osservaturi għandhom jingħataw post komdu fuq il-briġġ jew fil-kamra tat-tmunier biex jagħmlu x-xogħol klerikali, u spazju fuq il-gverta fejn ikunu jistgħu jwettqu xogħolhom ta' osservaturi; u
 (e) l-Istat Membru tal-bandiera għandu jiżgura li l-kaptani, l-ekwipaġġ u s-sidien tal-bastimenti ma jostakolawx, ma jintimidawx, ma jindaħlux, ma jinfluwenzawx u ma jippruvawx ixaħħmu lil xi osservatur waqt it-twettiq ta' xogħlu.
 Anness V
 L-istandards tekniċi minimi għall-miżuri ta' mitigazzjoni
 Miżura ta'
 mitigazzjoni
 Deskrizzjoni
 Speċifikazzjoni
 L-issettjar billejl bl-inqas dawl possibbli fuq il-gverta
 Ma jsirx issettjar bejn is-sebħ nawtiku u l-inżul ix-xemx nawtiku. Id-dawl fuq il-gverta għandu jinżamm baxx kemm jista' jkun
 L-inżul ix-xemx u s-sebħ nawtiċi huma ddefiniti skont kif stabbilit fit-tabelli fl-Almanakk Nawtiku għal-latitudni, għall-ħin lokali u għad-data rilevanti. Id-tidwil minimu fuq il-gverta jeħtieġ li ma jmurx kontra l-istandards minimi tas-sikurezza u tan-navigazzjoni.
 Il-lettijiet bin-naffara tal-għasafar (lettijiet Tori)
 Il-lettijiet bin-naffara għandhom jintużaw waqt il-kalar tal-konzijiet biex jiskoraġġixxu lill-għasafar milli javviċinaw il-lettijiet sekondarji.
 Għall-bastimenti li jkun fihom tul ta' 35m jew iżjed:
 - ikalaw mill-inqas lett bin-naffara wieħed. Fejn dan jista' jsir, il-bastimenti huma mħeġġa li jużaw arblu tori ieħor u lett bin-naffara ieħor fi żminijiet meta jkun hemm ħafna għasafar jew ħafna attività mill-għasafar; iż-żewġ lettijiet tori jeħtieġ li jintużaw fl-istess ħin, wieħed ma' kull naħa tal-konz li jkun qed jiġi kalat;
 - l-għoli barra mill-ilma tal-lettijiet bin-naffara jrid ikun daqs 100m jew iżjed;
 - għandhom jintużaw ukoll naffara twal biżżejjed li jaslu sa wiċċ il-baħar meta dan ikun kalm;
 - in-naffara t-twal iridu jitqiegħdu b'intervalli li ma jaqbżux il-ħames metri (5m).
 Għall-bastimenti li jkun fihom inqas tul minn 35m:
 - jiskjeraw mill-inqas lett bin-naffara wieħed;
 - l-għoli barra mill-ilma tal-lettijiet bin-naffara jrid ikun daqs 75m jew iżjed;
 - għandhom jintużaw naffara twal u/jew qosra (iżda itwal minn metru - 1m) u dawn iridu jitqiegħdu b'intervalli skont dan ta' hawn taħt:
 Qosra: intervalli ta' mhux aktar minn 2m.
 Twal: intervalli ta' mhux aktar minn 5m għall-ewwel 55m tal-lett bin-naffara.
 Hawn taħt, fil-Linji Gwida Supplimentari għat-Tfassil u l-Iskjerar tal-lettijiet bin-naffara jinsabu aktar linji gwida dwar it-tfassil u l-iskjerar tal-lettijiet tori.
 Żieda ta’ piżijiet mal-lett
 Għandhom jiġu skjerati l-piżijiet mal-brazzola qabel ma jiġi kalat il-lett
 Li jkunu itqal minn total ta' 45g marbutin mhux iżjed minn metru wieħed 'il bogħod mis-sunnara; jew
 Li jkunu itqal minn total ta' 60g marbutin mhux iżjed minn 3,5m 'il bogħod mis-sunnara; jew
 Li jkunu itqal minn total ta' 98g marbutin mhux iżjed minn 4m 'l bogħod mis-sunnara.
 Linji Gwida Supplimentari għat-Tfassil u l-Iskjerar tal-Lettijiet Tori
 Preambolu
 L-istandards tekniċi minimi għall-iskjerar tal-lettijiet tori jinsabu fit-Tabella aktar 'il fuq f'dan l-Anness. Dawn il-linji gwida supplimentari huma maħsubin biex jgħinu għat-tħejjija u l-implimentazzjoni tar-regolamenti dwar il-lettijiet tori għall-bastimenti tas-sajd bil-konz. Filwaqt li dawn il-linji gwida huma relattivament espliċiti, hija mħeġġa l-esperimentazzjoni li żżomm mar-rekwiżiti tat-Tabella ta' fuq, bil-għan li tittejjeb l-effikaċja tal-lettijiet tori. Il-linji gwida jqisu l-varjabbli ambjentali u operazzjonali bħalma huma l-kundizzjonijiet tat-temp, il-veloċità tal-kalar, u d-daqs tal-bastiment, li kollha kemm huma jinfluwenzaw il-prestazzjoni tal-lettijiet tori u t-tfassil tagħhom biex jipproteġu l-lixki mill-għasafar. It-tfassil u l-użu tal-lettijiet tori jista' jinbidel biex iqis dawn il-varjabbli, dejjem jekk dan it-tibdil ma jikkompromettix il-prestazzjoni tal-lettijiet. Huwa ppjanat tejbien kontinwu tat-tfassil tal-lettijiet tori u għaldaqstant jeħtieġ li jsir rieżami ta' dawn il-linji gwida fil-ġejjieni.
 It-tifsil tal-lettijiet Tori
 1. Xi armar xieraq li jiġi rmunkat mal-parti tal-lett tori li tkun fl-ilma jista' jgħin biex jgħolli l-parti 'l fuq mill-ilma.
 2. Il-parti ta' taħt l-ilma msemmija hawn fuq jeħtieġ li tkun ħafifa biżżejjed biex il-movimenti tagħha ma jistgħux ikunu previsti, biex l-għasafar ma jidrawx il-movimenti, u tqila biżżejjed biex il-pożizzjoni tal-lett ma tiġix affettwata mir-riħ.
 3. L-aħjar metodu huwa li l-lett jintrabat mal-bastiment permezz ta' tornikett ċilindriku b'saħħtu biex inaqqas it-tħabbil tal-lett.
 4. In-naffara jeħtieġ li jkunu ta' materjal li jidher sew u li jiċċaqlaq ħafna u b'mod li ma jistax ikun previst (eż. ħabel irqiq imma b'saħħtu miksi b'tubu aħmar tal-poliuretan) marbutin ma' tornikett bi tliet fergħat b'saħħtu (li wkoll inaqqas it-tħabbil) li jkun marbut mal-lett tori.
 5. Kull naffar jeħtieġ li jkun magħmul minn żewġ strixex jew iżjed.
 6. Kull par naffara jeħtieġ li jkunu jistgħu jinqalgħu permezz ta' klipp għall-effiċjenza tal-ħżin tal-lett.
 L-iskjerar tal-lettijiet tori
 1. Il-lett jeħtieġ li jkun jiddendel minn arblu li jkun imwaħħal fuq il-bastiment. L-arblu tori jeħtieġ li jkun fl-ogħla pożizzjoni possibbli biex il-lett jipproteġi l-lixki fuq distanza kbira wara l-bastiment u ma jitħabbilx mat-tagħmir tas-sajd. Aktar ma jkun twil l-arblu, aktar jipproteġi l-lixki. Pereżempju, tul ta' madwar 7m 'il fuq minn wiċċ l-ilma jista' jagħti madwar 100m ta' protezzjoni lil-lixka.
 2. Jekk il-bastimenti jużaw lett tori wieħed biss, dan jeħtieġ li jiġi kalat fin-naħa minn fejn ikun ġej ir-riħ lejn il-lixki mgħaddsa. Jekk is-snanar bil-lixka jkunu kalati 'l barra mit-tranja, il-punt fejn jintrabat il-lett bin-naffara mal-bastiment jeħtieġ li jkun għadd sew ta' metri 'l barra mill-ġenb tal-bastiment fejn ikunu skjerati l-lixki. Jekk il-bastimenti jużaw żewġ lettijiet tori, is-snanar bil-lixki jetħieġ li jkunu skjerati fl-erja ta' bejn il-lettijiet.
 3. Huwa mħeħġġeġ l-użu ta' ħafna lettijiet tori biex jagħtu protezzjoni aħjar lil-lixki mill-għasafar.
 4. Billi hemm ċans li l-lettijiet jinqasmu jew jitħabblu, jeħtieġ li jkun hemm lettijiet tori żejda abbord biex jitpoġġew minflok il-lettijiet imħassra biex l-operazzjonijiet tas-sajd jibqgħu għaddejjin mingħajr interruzzjoni. Fil-lett tori jistgħu jiġu inkorporati partijiet li jinkisru faċilment biex jitnaqqsu l-problemi ta' sikurezza u problemi fl-operazzjoni jekk wieħed mis-sufruni tal-konz jitgħaqqad fil-parti ta' taħt l-ilma tal-lett bin-naffara jew jitħabbel fiha.
 5. Meta s-sajjieda jużaw magna li tkala l-lixka (BCM) iridu jiżguraw li l-lett bil-brazzjoni u l-magna jkunu kkoordinati billi:
 (i) jaċċertaw li l-BCM jitfa' l-lixka direttament taħt l-erja ta' protezzjoni tal-lett tori, u
 (ii) meta jużaw BCM (jew għadd ta' BCMs) li jippermetti/u li jintefgħu lixkiet kemm fil-bord ix-xellug kemm fil-bord il-lemin, jeħtieġ li jintużaw żewġ lettijiet tori.
 6. Meta jkunu qegħdin ikalaw il-lettijiet sekondarji bl-idejn, jeħtieġ li s-sajjieda jiżguraw li s-snanar bil-lixka u l-partijiet tal-lettijiet sekondarji li jitfgħu mkebbin jintefgħu taħt l-erja ta' protezzjoni tal-lett tori filwaqt li jevitaw it-turbolenza tal-iskrun li tista' tnaqqas ir-rata ta' veloċità tagħhom biex jinżlu taħt il-baħar.
 7. Is-sajjieda huma mħeġġa li jinstallaw xi vinċijiet manwali, tal-elettriku jew idrawliċi biex iħeffu l-iskjerar u l-ġbid lura fuq il-bastiment tal-lettijiet tori.
 Anness VI
 Rekwiżiti dettaljati għar-rilaxx tal-fkieren tal-baħar
 Dwar prattiki ta' trattament li ma jikkawżawx ħsara:
 (i) Meta fekruna jkollha tittella' mill-ilma, għandhom jintużaw jew lift bil-qoffa xierqa jew xibka fuq manku twil biex jittellgħu fkieren li jkun nqabdu b'sunnara jew li jkunu tħabblu fix-xbieki. Fekruna qatt ma għandha tittella' minn ġol-ilma billi jinġibed il-lett li tkun imqabbda miegħu jew imħabbla fih. Jekk il-fekruna ma tkunx tista' tittella' mill-ilma mingħajr ma tiġi mweġġa', il-membri tal-ekwipaġġ jeħtieġ li jaqtgħu l-lett kemm jista' jkun qrib is-sunnara, mingħajr ma jweġġgħuha iżjed bla bżonn.
 (ii) Fil-każijiet meta l-fkieren tal-baħar jittellgħu abbord, l-operaturi tal-bastiment jew il-membri tal-ekwipaġġ għandhom jassessaw il-kundizzjoni tal-fkieren li jkunu nqabdu jew tħabblu qabel ma jirrilaxxawhom. Il-fkieren li jsibu diffikultà biex jiċċaqilqu jew li ma jurux sinjali responsivi għandhom jinżammu abbord kemm jista' jkun, u għandhom jingħataw il-kura biex ikollhom l-aktar ċans possibbli li jibqgħu ħajjin, qabel ma jiġu rrilaxxati. Dawn il-prattiki huma deskritti aktar fid-dettall fil-Linji Gwida tal-FAO għat-tnaqqis tal-mortalità tal-fkieren tal-baħar waqt l-operazzjonijiet tas-sajd.
 (iii) Sakemm dan jista' jsir, il-fkieren li jintmissu waqt operazzjonijiet tas-sajd jew waqt programmi tal-osservaturi nazzjonali (eż. attivitajiet ta' mmarkar) għandhom jiġu ttrattati b'mod li jkun konsistenti mal-linji gwida tal-FAO Guidelines to Reduce Sea Turtle Mortality in Fishing Operations.
 Dwar l-użu ta' għodda għall-qtugħ tal-lettijiet:
 (i) Il-bastimenti tas-sajd bil-konz għandu jkollhom abbord għodda għall-qtugħ tal-lettijiet li għandhom jintużaw meta ma jkunx possibbli li titneħħa s-sunnara mingħajr ma titweġġa' l-fekruna biex tiġi rrilaxxata.
 (ii) Tipi oħra ta' bastimenti li jużaw armar li jistgħu jitħabblu fih il-fkieren, abbord għandu jkollhom l-għodda għall-qtugħ tal-lettijiet li jitħabblu l-fkieren tal-baħar fihom, u jużaw dawn l-għodod biex jaqilgħul il-lettijiet minn mal-fkieren u jeħilsuhom fil-baħar mingħajr danni.
 Dwar l-użu ta' għodda biex jinqalgħu s-snanar:
 (i) Il-bastimenti tas-sajd bil-konz għandu jkollhom abbord għodda li jaqilgħu s-snanar mill-fkieren tal-baħar.
 (ii) Meta fekruna tkun belgħet sunnara, ħadd ma għandu jipprova jneħħi din is-sunnara. Minflok, il-lett għandu jinqata' kemm jista' jkun qrib is-sunnara mingħajr ma jsir iżjed dannu bla bżonn lill-fekruna.
 Anness VII
 It-Trażbordar fil-Portijiet
 1. It-trażbordar fil-portijiet minn bastimenti tal-Unjoni jew f'portijiet tal-Unjoni, ta' speċijiet ta' tonn jew ta' ħut li jixbah it-tonn, u ta' kull speċi oħra li tinqabad flimkien ma' dawn l-ispeċijiet fiż-żona tal-Konvenzjoni għandu jsegwi l-proċeduri li ġejjin:
 Obbligi tan-notifikar
 2. Il-bastiment tas-sajd
 2.1 Mill-inqas 48 siegħa qabel ma jinbdew l-operazzjonijiet tat-trażbordar, il-kaptan tal-bastiment tas-sajd għandu jagħti l-isem tal-bastiment tal-ġarr u d-data/l-ħin tat-trażbord lill-awtoritajiet Statali tal-port.
 2.2 Fil-ħin tat-trażbord, il-kaptan ta' bastiment tas-sajd għandu jinforma lill-Istat Membru tal-bandiera tal-bastiment dwar dawn li ġejjin;
 − il-kwantitajiet ta' tonn u ta' speċijiet li jixbhu lit-tonn li se jiġu ttrażbordati, fejn hu possibbli, skont l-istokk;
 − il-kwantitajiet ta' speċijiet oħrajn li jkunu nqabdu mal-ispeċijiet tat-tonn u dawk li jixbhu lit-tonn li se jiġu ttrażbordati, skont l-ispeċi, fejn din tkun magħrufa;
 − id-data u l-post tat-trażbord;
 − l-isem, in-numru tar-reġistrazzjoni u l-bandiera tal-bastiment tal-ġarr li se jirċievi l-ħut; u
 − il-pożizzjoni ġeografika tal-qabdiet, skont l-ispeċi u, fejn rilevanti, skont l-istokk, li hija konsistenti maż-żoni statistiċi tal-ICCAT.
 2.3 Il-kaptan tal-bastiment tas-sajd ikkonċernat għandu jimla u jibgħat id-dikjarazzjoni tat-trażbord tal-ICCAT lill-Istat Membru tal-bandiera tiegħu, flimkien mal-għadd ta' bastimenti tiegħu fir-reġistru tal-ICCAT tal-bastimenti tas-sajd, fejn hu applikabbli, sa mhux aktar minn 15-il jum wara t-trażbord.
 3. Il-bastiment li jirċievi l-ħut
 3.1 Mhux aktar tard minn 24 siegħa qabel ma jibda t-trażbord u fi tmiemu, il-kaptan tal-bastiment tal-ġarr li jkun qed jirċievi l-ħut għandu jinforma lill-awtoritajiet Statali tal-port bil-kwantitajiet tal-qabdiet tat-tonn u tal-ispeċijiet li jixbhu lit-tonn li jkunu se jiġu jew li jkunu ġew ittrażbordati għal fuq il-bastiment tiegħu, u jimla u jibgħat id-dikjarazzjoni tat-trażbord lill-awtoritajiet kompetenti fi żmien 24 siegħa.
 3.2 Mill-inqas 48 siegħa qabel il-ħatt l-art, il-kaptan tal-bastiment tal-ġarr li jkun qed jirċievi l-ħut għandu jimla u jibgħat id-dikjarazzjoni tat-trażbord tal-ICCAT lill-awtoritajiet kompetenti tal-Istat Membru ta' fejn se jsir il-ħatt l-art.
 Il-kooperazzjoni bejn l-Istat tal-Port u l-Istat tal-Ħatt l-Art
 4. L-Istat tal-port u l-Istat tal-ħatt l-art imsemmijin fil-paragrafi ta' hawn fuq għandhom jeżaminaw l-informazzjoni li jirċievu skont id-dispożizzjonijiet ta' dan l-Anness, anki, jekk hemm bżonn, b'kooperazzjoni mal-PKK tal-bandiera tal-bastiment tas-sajd, biex jiżguraw li jkun hemm konsistenza bejn il-qabdiet irrappurtati, it-trażbordi u l-ħatt l-art ta' kull bastiment. Din il-verifika għandha titwettaq b'mod li jiżgura li l-bastiment ikollu l-inqas interferenza u inkonvenjenza possibbli, u li ma jikkawżax deterjorament tal-kwalità tal-ħut.
 Ir-rappurtar
 6. Fir-rapport annwali tiegħu lill-ICCAT, kull Stat Membru tal-bandiera tal-bastiment tas-sajd għandu jinkludi fir-rapport annwali tiegħu d-dettalji tat-trażbordi tal-bastimenti tiegħu.
 Anness VIII
 Il-programm tal-Osservaturi Reġjonali tal-ICCAT għall-operazzjonijiet ta' trażbordar fuq il-baħar
 1. L-Istati Membri għandhom jeżiġu li l-bastimenti tal-ġarr li jkunu fir-reġistru tal-ICCAT ta' bastimenti awtorizzati biex jirċievu t-trażbordi fiż-żona tal-ICCAT u li jittrażbordaw fuq il-baħar, ikollhom abbord osservatur tal-ICCAT matul kull operazzjoni ta' trażbordar li ssir fiż-żona tal-Konvenzjoni.
 2. L-osservaturi għandhom jinħatru mill-ICCAT u għandhom ikunu abbord il-bastimenti tal-ġarr awtorizzati li jirċievu t-trażbordi fiż-żona tal-ICCAT mingħand bastimenti tas-sajd bil-konz pelaġiċi kbar (LSPLVs) li jkunu jtajru l-bandiera tal-PKK li jimplimentaw il-programm tal-osservaturi tal-ICCAT.
 Il-ħatra tal-osservaturi
 3. L-osservaturi maħtura għandu jkollhom il-kwalifiki li ġejjin biex iwettqu xogħolhom:
 − il-kapaċità ppruvata li jidentifikaw l-ispeċijiet tal-ICCAT u t-tagħmir tas-sajd u għandha tingħata preferenza qawwija lil dawk li jkollhom l-esperjenza bħala osservaturi fuq bastimenti tas-sajd bil-konz pelaġiċi kbar;
 − biżżejjed għarfien tal-miżuri ta’ konservazzjoni u ta’ ġestjoni tal-ICCAT;
 − il-kapaċità li josservaw u jirreġistraw b'mod preċiż;
 − biżżejjed għarfien tal-lingwa tal-Istat tal-bandiera tal-bastiment li qed ikun osservat.
 L-obbligi tal-osservaturi
 4. L-osservaturi għandhom:
 (a) ikunu temmew it-taħriġ tekniku meħtieġ skont il-linji gwida stabbiliti mill-ICCAT;
 (b) ma jkunux imwielda fl-Istat tal-bandiera tal-bastiment tal-ġarr li qed jirċievi, u lanqas ċittadini tiegħu;
 (c) ikunu kapaċi jwettqu l-kompiti stabbiliti fil-punt 5 ta' dan l-Anness;
 (d) ikunu fil-lista tal-osservaturi li jżomm l-ICCAT;
 (e) ma jkunux membri tal-ekwipaġġ tal-LSPLV jew tal-bastiment tal-ġarr, jew impjegati tal-kumpanija tal-LSPLV jew tal-kumpanija tal-bastiment tal-ġarr.
 5. L-osservatur għandu jissorvelja l-konformità tal-LSPLV u tal-bastiment tal-ġarr mal-miżuri ta' konservazzjoni u ta' ġestjoni rilevanti adottati mill-ICCAT. Il-kompiti tal-osservaturi, b'mod partikolari se jkunu:
 5.1 Iżuru l-LSPLV li jkun biħsiebu jittrażborda l-ħut fuq bastiment tal-ġarr, filwaqt li jqisu l-kwistjonijiet imsemmijin fil-punt 9 ta' dan l-Anness, u li, qabel ma jsir it-trażbord:
 (a) jivverifikaw il-validità tal-awtorizzazzjoni jew tal-liċenzja tas-sajd għat-tonn u għall-ispeċijiet li jixbhu lit-tonn li jinqabdu ma' dawk l-ispeċijiet fiż-żona tal-Konvenzjoni;
 (b) jeżaminaw l-awtorizzazzjonijiet minn qabel mingħand il-PKK tal-bandiera tal-bastiment tas-sajd, u fejn hu rilevanti, mingħand l-Istat tal-kosta, biex jittrażborda fuq il-baħar;
 (c) jivverifikaw u jirreġistraw il-kwantità totali tal-qabda abbord skont l-ispeċi u, jekk ikun possibbli, skont l-istokk, u l-kwantitajiet li se jiġu ttrażbordati għal fuq il-bastiment tal-ġarr;
 (d) jivverifikaw li s-sistema ta' monitoraġġ tal-bastiment (VMS) tkun qed tiffunzjona u jeżaminaw il-ġurnal ta' abbord, u jekk ikun possibbli, jivverifikaw l-entrati li jkun fih;
 (e) jivverifikaw jekk xi parti mill-qabda li jkun hemm abbord tkun ġiet permezz ta' trasferiment minn bastimenti oħrajn, u jivverifikaw id-dokumenti dwar dawn it-trasferimenti;
 (f) jekk ikun hemm indikazzjoni li l-bastiment tas-sajd ikun għamel xi ksur, jirrappurtaw minnufih kull ksur lill-kaptan tal-bastiment tal-ġarr (filwaqt li joqogħdu attenti għas-sikurezza) u lill-kumpanija li tkun qed timplimenta l-programm tal-osservaturi, li minnufih għandhom jibagħtu din l-informazzjoni lill-awtoritajiet tal-PKK tal-bandiera tal-bastiment tas-sajd; u
 (g) jirreġistraw ir-riżultati ta' xogħolhom fuq il-bastiment tas-sajd fir-rapport tal-osservatur.
 5.2 Josservaw l-attivitajiet tal-bastiment tal-ġarr u:
 (a) jirreġistraw l-attivitajiet ta' trażbordar li jitwettqu, u jagħmlu r-rapporti dwarhom;
 (b) jivverifikaw il-pożizzjoni tal-bastiment waqt li dan ikun qed iwettaq l-attività tat-trażbordar;
 (c) josservaw u jistmaw il-kwantitajiet ta' tonn u ta' speċijiet li jixbħu lit-tonn li jiġu ttrażbordati, skont l-ispeċi, jekk din tkun magħrufa, u, jekk ikun possibbli, skont l-istokk;
 (d) josservaw u jistmaw il-kwantitajiet ta' speċijiet oħrajn li jkunu nqabdu mal-ispeċijiet tat-tonn u dawk li jixbhu lit-tonn, skont l-ispeċi, fejn din tkun magħrufa;
 (e) jivverifikaw u jirreġistraw l-isem tal-LSPLV ikkonċernat u n-numru tiegħu fir-reġistru tal-ICCAT;
 (f) jivverifikaw id-dejta fid-dikjarazzjoni tat-trażbord, ukoll permezz ta' qbil mal-ġurnal ta' abbord tal-LSPVL, fejn dan ikun possibbli;
 (g) jiċċertifikaw id-dejta li tkun imniżżla fid-dikjarazzjoni tat-trażbord;
 (h) jikkontrofirmaw id-dikjarazzjoni tat-trażbord; u
 (i) josservaw u jistmaw il-kwantitajiet tal-prodotti skont l-ispeċi meta dawn jiġu żbarkati fil-port fejn ikun żbarka l-osservatur biex jivverifika l-konsistenza mal-kwantitajiet li jkun irċieva l-bastiment tal-ġarr waqt l-operazzjonijiet ta' trażbordar fuq il-baħar.
 5.3 Barra minn hekk, l-osservaturi għandhom:
 (a) kuljum joħorġu rapport tal-attivitajiet ta' trażbordar tal-bastiment tal-ġarr;
 (b) jiktbu rapporti ġenerali fejn jikkompilaw l-informazzjoni li tkun inġabret skont il-kompiti tal-osservatur u joffru l-opportunità lill-kaptan biex idaħħal fihom kull informazzjoni rilevanti;
 (c) jippreżentaw dan ir-rapport ġenerali msemmi hawn fuq lis-Segretarjat tal-ICCAT fi żmien 20 jum mit-tmiem tal-perjodu tal-osservazzjoni;
 (d) jeżerċitaw kull funzjoni oħra ddefinita mill-ICCAT.
 6. L-osservaturi għandhom jittrattaw l-informazzjoni kollha dwar l-operazzjonijiet tas-sajd tal-LSPLV u tal-proprjetarji tal-LSPLV bħala kunfidenzjali u jaċċettaw dan ir-rekwiżit bil-miktub bħala kundizzjoni tal-ħatra tagħhom bħala osservaturi;
 7. L-osservaturi għandhom jikkonformaw mar-rekwiżiti stipulati fil-liġijiet u fir-regolamenti tal-Istat Membru tal-bandiera, u fejn ikun rilevanti, tal-Istat tal-kosta, li jkollu l-ġurisdizzjoni fuq il-bastiment li jkun assenjat għalih l-osservatur.
 8. L-osservaturi għandhom jirrispettaw il-ġerarkija u r-regoli ġenerali tal-imġiba li japplikaw għall-membri tal-ekwipaġġ kollu, dejjem jekk dawn ir-regoli ma jostakolawx il-kompiti tal-osservatur f'dan il-programm u l-obbligi tal-persunal tal-bastiment stabbiliti fil-punt 9 ta' dan l-Anness.
 Ir-responsabbiltajiet tal-Istati tal-bandiera tal-bastimenti tal-ġarr
 9. Il-kundizzjonijiet assoċjati mal-implimentazzjoni tal-programm tal-osservaturi reġjonali fir-rigward tal-Istati Membri tal-bastimenti tal-ġarr u l-kaptani tagħhom għandhom jinkludu dawn li ġejjin, b'mod notevoli:
 (a) L-osservaturi għandhom jingħataw aċċess għall-ekwipaġġ, għad-dokumentazzjoni pertinenti, u għall-irkaptu u t-tagħmir;
 (b) Jekk jitolbu dan, l-osservaturi għandhom jingħataw aċċess ukoll għat-tagħmir elenkat hawn taħt, jekk dan ikun fuq il-bastimenti li jkunu assenjati għalihom, biex jiġi ffaċilitat it-twettiq tal-kompiti tagħhom stabbiliti fil-punt 5:
 (i) tagħmir ta' navigazzjoni bis-satellita;
 (ii) l-iskrinijiet li juru r-radars meta dawn ikunu qed jintużaw;
 (iii) il-mezzi ta' komunikazzjoni elettronika; u
 (iv) il-miżien li jintuża biex jintiżen il-prodott trażbordat;
 (c) L-osservaturi għandu jkollhom l-istess kumditajiet bħall-uffiċjali, li jinkludu l-akkomodazzjoni, l-ikel, u faċilitajiet sanitarji xierqa;
 (d) L-osservaturi għandhom jingħataw post komdu fuq il-briġġ jew fil-kamra tat-tmunier biex jagħmlu x-xogħol klerikali, u spazju adegwat fuq il-gverta fejn ikunu jistgħu jwettqu xogħolhom ta' osservaturi;
 (e) L-osservaturi għandhom jingħataw l-opportunità li jiddeċiedu huma liema huma l-aħjar post u l-aħjar metodu biex isegwu l-operazzjonijiet tat-trażbordar u biex jistmaw l-ispeċijiet/l-istokkijiet u l-kwantitajiet ittrażbordati. F'dan ir-rigward, il-kaptan tal-bastiment tal-ġarr, filwaqt li joqgħod attent għal kwistjonijiet ta' sikurezza u għal kwistjonijiet prattiċi, għandu jissodisfa l-ħtiġijiet tal-osservatur, u dan jinkludi li jekk l-osservatur jitlob hekk, ipoġġi l-prodott temporanjament fuq il-gverta tal-bastiment tal-ġarr biex l-osservatur ikun jista' jeżaminah, u jagħti biżżejjed ħin lill-osservatur biex iwettaq il-kompiti tiegħu. L-osservazzjoni għandha titwettaq b'mod li tnaqqas kemm jista' jkun l-interferanza u tevita li tikkomprometti l-kwalità tal-prodotti ttrażbordati.
 (f) Fid-dawl tad-dispożizzjonijiet tal-punt 10, il-kaptan tal-bastiment tal-ġarr għandu jiżgura li l-osservatur jingħata l-għajnuna kollha li jkollu bżonn biex ikollu trasport sikur bejn il-bastimenti tal-ġarr u tas-sajd sakemm jippermettu l-kundizzjonijiet tat-temp u kundizzjonijiet oħra; u
 (g) l-Istati Membri tal-bandiera għandhom jiżguraw li l-kaptani, l-ekwipaġġ u l-proprjetarji tal-bastimenti ma jostakolawx, ma jintimidawx, ma jindaħlux, ma jinfluwenzawx u ma jippruvawx ixaħħmu lil xi osservatur waqt it-twettiq ta' xogħlu.
 Ir-responsabbiltajiet tal-LSPLV waqt it-trażbordi
 10. L-osservaturi għandhom jitħallew iżuru l-bastiment tas-sajd, jekk jippermettu l-kundizzjonijiet tat-temp u kundizzjonijiet oħrajn, u għandhom jingħataw aċċess għall-persunal, għad-dokumentazzjoni pertinenti kollha, u għaż-żoni kollha fuq il-bastiment, li jkunu meħtieġa biex iwettqu l-kompiti tagħhom stabbiliti fil-punt 5 ta' dan l-Anness. Il-kaptan tal-bastiment tas-sajd għandu jiżgura li lill-osservatur tingħatalu l-għajnuna kollha li jeħtieġ biex jaqsam bejn il-bastimenti tal-ġarr u tas-sajd. Jekk ikun hemm kundizzjonijiet li jikkawżaw riskju inaċċettabbli għas-sikurezza tal-osservatur li jipprevjenu li żjara fuq l-LSPLV tkun tista' ssir qabel ma jinbdew l-operazzjonijiet tat-trażbordar, dawn l-operazzjonijiet xorta waħda jistgħu jsiru.
 Il-miżati tal-osservaturi
 11. L-ispejjeż għall-implimentazzjoni ta' dan il-programm għandhom jitħallsu mill-PKK tal-bandiera tal-LSPLV li jkunu jridu jwettqu operazzjonijiet ta' trażbordar. Il-miżata tiġi kkalkulata abbażi tal-ispejjeż totali tal-programm. Din il-miżata għandha titħallas ġo kont speċjali tas-Segretarjat tal-ICCAT u dan tal-aħħar għandu jamministra l-kont għall-implimentazzjoni tal-programm.
 12. Kif meħtieġ skont il-punt 11, sakemm ma jkunux tħallsu l-miżati fir-rigward tiegħu, l-ebda LSPLV ma jitħalla jieħu sehem fil-programm tat-trażbord fuq il-baħar.